Vidjokonferenzi transfruntiera, skambju ta' dokumenti sikur u notifika aktar sempliċi ta' dokumenti.

Fit-23 ta' Novembru, il-Parlament adotta żewġ proposti li għandhom l-għan li jimmodernizzaw is-sistemi ġudizzjarji fl-UE u se jgħinu jnaqqsu d-dewmien, iżidu ċ-ċertezza tad-dritt u jrendu l-aċċess għall-ġustizzja orħos u aktar faċli għall-utent.

Ir-regolamenti l-ġodda se jimplementaw soluzzjonijiet diġitali għall-kumpilazzjoni ta' xhieda u n-notifika ta' dokumenti fil-livell transfruntier bil-għan li l-kooperazzjoni bejn il-qrati nazzjonali ssir aktar effiċjenti fil-pajjiżi differenti tal-EU.

L-użu ta' teknoloġiji ta' komunikazzjoni mill-bogħod se tgħin biex ix-xhieda tinġabar aktar malajr u bi spejjeż aktar baxxi.

Pereżempju, il-preżenza fiżika ta' persuna ma tkunx aktar meħtieġa fi proċedura transfruntiera u tkun tista' tintuża l-vidjokonferenza.

Se tiġi stabbilita sistema tal-IT deċentralizzata li tiġbor flimkien is-sistemi nazzjonali sabiex id-dokumenti jkunu jistgħu jiġu skambjati elettronikament b'mod aktar rapidu u sigur.

Ir-regoli l-ġodda jinkludu dispożizzjonijiet addizzjonali għall- protezzjoni tad-data u tal-privatezza fit-trażmissjoni ta' dokumenti jew il-kumpilazzjoni ta' xhieda.

Ir-regolamenti jgħinu biex jiġu simplifikati l-proċeduri u biex tingħata ċ-ċertezza tad-dritt liċ-ċittadini u lin-negozji biex b'hekk l-individwi u n-negozji jiġu mħeġġa jidħlu fi tranżazzjonijiet transfruntiera, u għalhekk dawn ir-regolamenti jsaħħu mhux biss id-demokrazija iżda wkoll is-suq intern.

kawża ċivili u kummerċjali fis-sena jkollhom implikazzjonijiet transfruntiera.

Aqsam din il-kwotazzjoni ma' ħaddieħor:

L-isforzi tal-UE għad-diġitalizzazzjoni tal-ġustizzja

Iż-żewġ proposti jaġġornaw ir-regolamenti eżistenti tal-UE dwar in-notifika ta' dokumenti u l-kumpilazzjoni ta' xhieda - biex jiġi żgurat l-aħjar użu tas-soluzzjonijiet diġitali moderni.

Huma parti mill- isforzi tal-UE biex tgħin fid-diġitalizzazzjoni tas-sistemi ġudizzjarji .

Filwaqt li f'ċerti pajjiżi, is-soluzzjonijiet diġitali diġà wrew li huma effettivi, il-proċeduri ġudizzjarji transfruntiera għadhom iseħħu l-aktar fuq il-karta.

L-UE għandha l-għan li ttejjeb il-kooperazzjoni transfruntiera fil-livell tal-UE, u b'hekk tgħin liċ-ċittadini u lin-negozji u tippreserva l-kapaċità tal-infurzar tal-liġi biex tipproteġi liċ-ċittadini b'mod effettiv .

Il- kriżi tal-COVID-19 ikkawżat ħafna problemi għall-funzjonament tas-sistema ġudizzjarja: kien hemm dewmien fis-seduti ta' smigħ ta' persuni u fin-notifika transfruntiera ta' dokumenti ġudizzjarji; inabbiltà temporali li tinkiseb għajnuna legali personalment; u l-iskadenza tal-iskadenzi minħabba dewmien.

Fl-istess ħin, l-għadd dejjem akbar ta' insolvenzi u sensji dovuti għall-pandemija jagħmlu l-ħidma tal-qrati saħansitra aktar importanti.

Dawn il-proposti jidħlu fis-seħħ 20 jum wara l-pubblikazzjoni tagħhom f'Il-Ġurnal Uffiċjali tal-Unjoni Ewropea.

Aktar informazzjoni

Rapport: Ġustizzja kriminali diġitali transfruntiera

Aqsam din il-paġna ma' ħaddieħor:

Irreġistra biex tirċievi l-aġġornamenti b'mail

Verżjoni PDF


European Union, European Parliament, press release, Soċjetà, Soċjetà

Il-pjan ta' rkupru tal-UE għall-COVID-19 għandu l-għan li jistabbilixxi l-pedamenti għal Ewropa newtrali għall-klima u sostenibbli.

Il-kriżi tas-saħħa tal-Covid-19 u l-konsegwenzi ekonomiċi tagħha huma tal-ogħla prijorità.

Il-proposta tal-Kummissjoni għal pjan ta' stimolu ekonomiku ta' EUR 750 biljun flimkien ma' proposta riveduta għall-baġit tal-UE għall-2021-2027 hija b'segwitu ta' talbiet mill-PE għal pakkett massiv ta' rkupru u ta' rikostruzzjoni li fil-qalba tiegħu għandu l-Patt Ekoloġiku, biex jistimula l-ekonomija u jiġġieled it-tibdil fil-klima .

In-" NextGenerationEU ", il-pjan għat-tnedija mill-ġdid tal-ekonomiji Ewropej , għandu l-għan li jnaqqas l-impatt tal-pandemija u jagħmel futur sostenibbli aktar vijabbli.

Il-Kummissjoni pproponiet li 25 % tal-baġit tal-UE għall-2021-2027 għandu jintuża għall-azzjoni klimatika.

F' kompromess li ntlaħaq f'Novembru 2020 , dwar il-baġit fit-tul tal-UE u l-pjan ta' rkupru, it-tim tan-negozjati tal-PE u l-Presidenza tal-Kunsill qablu li mill-inqas 30 % tan-nefqa tkun ta' appoġġ għall-objettivi tal-klima.

B'mod parallel, fl-2024 u l-2025, 7.5 % tal-infiq annwali se jiġi allokat għall-bijodiversità, li jiżdied għal 10 % mill-2026 'il quddiem.

Kun af aktar dwar il-progress tal-UE fl-għanijiet tagħha għat-tibdil fil-klima.

In-newtralità klimatika ssir legalment vinkolanti

Fit-28 ta' Novembru 2019, il-Parlament Ewropew iddikjara emerġenza klimatika u talab li l-leġiżlazzjoni kollha rilevanti tal-UE tkun konformi mal-għan li t-tisħin globali jinżamm taħt il-1.5°C.

Il-Kummissjoni spjegat il- Patt Ekoloġiku f'Diċembru, u f'Marzu 2020 segwietu bi proposta għal Liġi dwar il-Klima tal-UE biex l-UE ssir newtrali mil-lat ta' klima sal-2050 , li ssir legalment vinkolanti ladarba l-Parlament u l-Kunsill japprovawha.

Il-Parlament appella għal miri ta' tnaqqis tal-emissjonijiet aktar ambizzjużi minn dawk proposti mill-Kummissjoni biex jiżgura li l-UE tkun tista' tilħaq l-għan tagħha.

F'Ottubru 2020, il-Parlament adotta l-mandat ta' negozjar tiegħu dwar il-Liġi tal-UE dwar il-Klima, u appoġġja l-mira tan-newtralità klimatika għall-2050 u mira ta' tnaqqis tal-emissjonijiet b'60 % sal-2030 meta mqabbla mal-livelli tal-1990, li hija aktar ambizzjuża mill-proposta tal-Kummissjoni ta' 55 % u mill-mira interim attwali ta' 40 %.

Il-Liġi dwar il-Klima trid tiġi approvata mill-Parlament Ewropew u mill-Kunsill tal-Ministri qabel ma tkun tista' tidħol fis-seħħ.

Il-Parlament irid li l-UE tadotta dawn il-miri minn ħafna qabel il-konferenza tan-NU COP26 dwar it-Tibdil fil-Klima, li ġiet posposta għal Novembru 2021 minħabba l-pandemija.

Iċċekkja l-kronoloġija tagħna dwar l-azzjoni tal-UE fil-ġlieda globali kontra t-tibdil fil-klima .

Il-Patt Ekoloġiku, imniedi f'Novembru 2019, għandu l-għan li jagħmel l-ekonomija tal-UE sostenibbli.

Dan ikopri firxa wiesgħa ta' oqsma: mill-klima, l-agrikoltura u l-mobilità sal-protezzjoni tal-bijodiversità u t-tniġġis żero.

Fost il-proposti konkreti li diġà tressqu mill-Kummissjoni hemm:

Il-Pjan ta' Investiment għall-Patt Ekoloġiku Ewropew

Il-Pjan ta' Azzjoni għall-Ekonomija Ċirkolari

L-Istrateġija tal-UE għall-Bijodiversità sal-2030

L-Istrateġija "mill-Għalqa sal-Platt"

Il-Mekkaniżmu ta' Tranżizzjoni Ġusta

L-Istrateġija Industrijali Ewropea

L-Istrateġija Industrijali Ewropea l-ġdida

Skopri 10 affarijiet li l-UE qed tagħmel għall-irkupru ekonomiku u ċċekkja d-dati u l-oqsma ta' azzjoni kollha tar-rispons ikkoordinat tal-UE .

Aktar informazzjoni

Stqarrija għall-istampa tal-Kumitat ENVI (21 ta' April 2020)

EPRS: Il-Liġi Ewropea dwar il-Klima

EPRS: L-impatt tal-kriżi tal-coronavirus fuq l-azzjoni klimatika u fuq il-Patt Ekoloġiku Ewropew

EP IPOL: Valutazzjoni kritika tal-isfidi tat-tkabbir, dawk finanzjarji u regolatorji tal-Patt Ekoloġiku

Mistoqsijiet u tweġibiet: Il-Liġi Ewropea dwar il-Klima u l-Patt dwar il-Klima

Mistoqsijiet u tweġibiet: Il-liġi Ewropea dwar il-Klima u l-Patt dwar il-Klima

Konsultazzjoni online dwar it-Tibdil fil-Klima – aġġornament tas-sistema tal-UE għall-iskambju ta' kwoti ta' emissjonijiet (skadenza: 5 ta' Frar 2021)

il-Patt Ekoloġiku tal-UE fit-Tren Leġiżlattiv

Aqsam din il-paġna ma' ħaddieħor:

Irreġistra biex tirċievi l-aġġornamenti b'mail

Verżjoni PDF


European Union, European Parliament, press release

Il-Portugall ħa f'idejh il-Presidenza tal-Kunsill b'rotazzjoni fl-1 ta' Jannar 2021, waqt kriżi tas-saħħa u ekonomika.

Iżda x'inhuma l-aspettattivi tal-Membri Portugiżi tal-PE?

Filwaqt li ċ-ċittadini Ewropej qed ikomplu jiffaċċjaw l-effetti soċjoekonomiċi bla preċedent marbuta mal- pandemija tal-COVID-19 , il-Portugall jieħu f'idejh il-Presidenza ta' sitt xhur tal-Kunsill tal-UE determinat li jipprijoritizza l-irkupru.

Il-Prim Ministru Portugiż żvela l-programm tal-Presidenza tiegħu, f'konferenza stampa konġunta mill-bogħod mal-President tal-Parlament Ewropew, David Sassoli, li saret fit-2 ta' Diċembru 2020.

Minħabba ż-żminijiet ta' sfida attwali, il-Portugall huwa impenjat li jippromwovi Ewropa reżiljenti , soċjali , ekoloġika , diġitali u globali .

Is-slogan tal-presidenza l-ġdida huwa "Iż-żmien li nwettqu: irkupru ekwu, ekoloġiku u diġitali".

Hu se jkollu wkoll ikompli bil-ħidma ta' xi wħud mill-prijoritajiet tal-Presidenza preċedenti Ġermaniża: il- futur tar-relazzjonijiet bejn l-UE u r-Renju Unit , il-progress fl- azzjoni klimatika tal-UE , il- baġit fit-tul tal-UE u l- pjan tal-UE għall-Irkupru minħabba l-COVID .

Staqsejna lill-Membri Portugiżi tal-Parlament Ewropew dwar l-aspettattivi u l-fehmiet tagħhom dwar il-prijoritajiet imressqa mill-Presidenza l-ġdida.

Skont Paulo Rangel (PPE), it-tliet prijoritajiet li se jiddominaw l-aġenda tal-Presidenza huma "l-varar tal-fond għall-irkupru, l-istrateġija tat-tilqim u r-relazzjonijiet futuri bejn l-UE u r-Renju Unit – bil-ftehm [dwar il-ħruġ] jew mingħajru".

Huwa jissottolinja l-importanza tal-pilastru soċjali, li "għandu jiffoka aktar fuq is-saħħa", u l-importanza tas-summit bejn l-UE u l-Indja.

Hu jżid jgħid li l-Konferenza dwar il-Ġejjieni tal-Ewropa u l-istrateġija l-ġdida għal Schengen flimkien mal-Patt tal-UE dwar il-Migrazzjoni "jistħoqqilhom aktar attenzjoni" mill-Presidenza.

Il-Portugall qed "jgħaqqad l-aġenda soċjali u dik klimatika mat-tranżizzjoni diġitali bħala muturi tar-reżiljenza u l-irkupru tal-Unjoni Ewropea", jgħid Carlos Zorrinho (S&D).

Huw jsostni li Lisbona "hija impenjata wkoll li tqiegħed lill-UE f'pożizzjoni ġdida bħala forza multilaterali, jiġifieri permezz tas-summits mal-Afrika u l-Indja".

B'referenza għal "inċertezza akbar" kaġun tal-pandemija u tal-Brexit, is-Sur Zorrinho jara lill-Presidenza Portugiża bħala "opportunità unika biex l-UE tiskopri mill-ġdid lilha nnifisha u l-prinċipji fundamentali tagħha."

Francisco Guerreiro (Verts/ALE) jinnota li l-Presidenza tal-Portugall tikkoinċidi mal-"akbar kriżi globali li qatt kien hawn – dik relatata mad-distruzzjoni rampanti tal-bijodiversità".

Fil-fehma tiegħu, waħda mill-akbar sfidi hija t-tlestija tan-negozjati għall-futur tal-Politika Agrikola Komuni [PAK], li jibqa' jkollha sehem mill-akbar mill-baġit tal-UE.

Huwa jikkonkludi li "M'għandniex aspettattivi li se jkun hemm xi bidliet strutturali fil-PAK li jkunu kapaċi jwettqu l-Patt Ekoloġiku Ewropew u jħarsu l-Istrateġija "Mill-Għalqa sal-Platt" jew [fir-rigward] tal-preservazzjoni tal-bijodiversità".

Marisa Matias (GUE/NGL) tqis li "l-Ewropa soċjali, it-tranżizzjoni ekoloġika u t-tranżizzjoni diġitali huma l-prijoritajiet it-tajba u konformi mal-isfidi" li bħalissa qed tiffaċċja l-UE.

Madankollu, hija tirrimarka li "l-Ewropa qed tesperjenza mumenti ta' firda profonda" u qed tbati biex issib soluzzjonijiet għall-isfidi strutturali.

"Hemm inqas u inqas opportunitajiet biex wieħed jagħmel sens mill-proġett Ewropew u l-ebda waħda ma tista' tiġi skartata", tisħaq is-Sa Matias, filwaqt li tispera li "l-Presidenza Portugiża se tonora l-intenzjonijiet tagħha".

Ix-Xemx u t-Tmun": Logo animat tal-Presidenza:

Fuq sfond tal-bandiera tal-UE, ikkulurit bil-blu u bl-isfar

L-ewwel 12-il stilla (bħal tal-UE) jinbidlu f'27 (l-Istati Membri) li jisinjifikaw kostruzzjoni usa', koeżiva u diversa

Is-27 element jinbidlu f'xemx u tmun li jirrappreżentaw l-istorja, il-ġeografija u l-ftuħ tal-Portugall għad-dinja u l-intenzjoni tiegħu li jiggwida lill-UE lejn il-futur

Il-mużika tal-isfond hija minn kitarra tipika Portugiża

Il-Portugall qed jibda r-raba' Presidenza tiegħu tal-UE.

Fl-1 ta' Jannar, huwa jiċċelebra l-35 sena mill-adeżjoni tiegħu mal-UE (flimkien ma' Spanja).

Aktar informazzjoni

Is-sit web tal-Presidenza (PT, EN, FR)

Il-kalendarju tal-avvenimenti

Materjal multimedia

Aqsam din il-paġna ma' ħaddieħor:

Irreġistra biex tirċievi l-aġġornamenti b'mail

Verżjoni PDF


Waqt li l-UE qiegħda tkompli tieħu ħsieb l-impatt tal-pandemija, u twettaq il-prijoritajiet ewlenin bħat-tibdil fil-klima, fl-2021 għandna noqogħdu għassa għal dan li ġej.

Il-Fond ta' rkupru u l-baġit fit-tul tal-UE

Tard is-sena l-oħra, il-PE laħaq kompromess mal-Kunsill dwar il-baġit fit-tul tal-UE (2021–2027) u kiseb ftehim dwar il- baġit għall-2021 biex jappoġġa l-irkupru.

Madankollu, in-nuqqas ta' qbil fost l-Istati Membri dwar il- mekkaniżmu mfassal biex jipproteġi l-valuri tal-UE naqqas ir-ritmu tal-proċedura ta' approvazzjoni.

Il-Membri tal-PE se jkollhom jiffinalizzaw ir-regoli dwar il-funzjonament tal-programmi kollha li huma parti mill-baġit għall-2021–2027 u mill-pjan ta' rkupru, li se jappoġġa lin-nies u lin-negozji fl-UE kollha.

Irkupru sostenibbli/ekoloġiku

Fil- qalba tal-pjanijiet għall-irkupru tal-UE mill-COVID-19 , il- Patt Ekoloġiku fih ħafna inizjattivi relatati mas-sostenibbiltà li se jevolvu matul din is-sena.

L- agrikoltura , l-ekonomija ċirkolari, il- bijodiversità , il- foresti , l-enerġija, l-emissjonijiet u l- ETS huma wħud mill-fajls mistennija li jkunu fl-aġendi tal-Membri tal-PE.

Waħda mill-prijoritajiet ewlenin tal-Parlament tibqa' li l-għan tan-newtralità klimatika tal-UE għall-2050 ikun wieħed vinkolanti, filwaqt li l-UE qiegħda tikkonkludi n-negozjati fir-rigward tal- Liġi dwar il-Klima .

Il-Parlament qed jippromwovi objettiv ta' tnaqqis ta' 60% fl-emissjonijiet sal-2030 .

Servizzi diġitali

L-2021 se tkun is-sena tar-regolamentazzjoni tal-pjattaformi online.

L-UE qed taħdem fuq l-Att dwar is-Servizzi Diġitali biex tistabbilixxi linji gwida għax-xenarju online li qed jinbidel u biex tiżgura ambjent diġitali aħjar u aktar sikur għall-utenti u l-kumpaniji.

Il-Parlament spjega l-prijoritajiet tiegħu għall-Att dwar is-Servizzi Diġitali f'Ottubru 2020, qabel il-proposta tal-Kummissjoni.

Intelliġenza artifiċjali

Fil-bidu tal-2021, il-Kummissjoni se tipproponi leġiżlazzjoni ġdida dwar l-Intelliġenza artifiċjali bil-għan li tittratta l-aspetti teknoloġiċi, etiċi, legali u soċjoekonomiċi tal-IA u tiżgura li l-Ewropa tkun fuq quddiem nett tal-iżviluppi.

Il-Parlament irid jiżgura li l-leġiżlazzjoni tkun iċċentrata fuq il-bniedem u bbażata fuq il-valuri Ewropej, filwaqt li tgħin biex tingħata spinta lill-ekonomija.

Migrazzjoni

Il-Parlament Ewropew se jeżamina l-leġiżlazzjoni li timmira li toħloq politika komuni tal-UE dwar l-ażil u l-migrazzjoni .

Il-miżuri l-ġodda, proposti mill-Kummissjoni, għandhom l-għan li jibdlu u jtejbu l-proċeduri attwali tal-ażil billi jiżguraw responsabbiltà kondiviża u solidarjetà fost l-istati membri, filwaqt li jipproteġu l-fruntieri esterni tal-UE.

Il-Konferenza dwar il-Futur tal-Ewropa

Il- Konferenza dwar il-Futur tal-Ewropa hija inizjattiva ġdida li teżamina l-bidliet li jistgħu jidħlu fis-seħħ biex l-UE titħejja aħjar għall-futur, bl-involviment dirett taċ-ċittadini.

Il-kriżi tal-COVID-19 ittardjat il-bidu tal-inizjattiva : madankollu, il-proċess attwali ta' konsultazzjoni ta' sentejn għandu jibda bis-sħiħ fl-2021.

Il-Parlament, il-Kummissjoni u l-Kunsill għandhom jikkonkludu n-negozjati dwar ir-riformi tal- Politika Agrikola Komuni (PAK) għall-perjodu 2022–2027, inkluż l-allinjament mal- Patt Ekoloġiku u l-objettivi ambjentali Ewropej.

Il-Membri tal-PE se jgħarblu wkoll il-politika l-ġdida "Mill-Għalqa sal-Platt", li timmira li tikkunsidra l-ikel b'mod usa'.

Programm "l-UE għas-Saħħa" (EU4Health)

Is-sena l-ġdida se tara t-tnedija tal- programm EU4Health , li għandu jgħin lill-pajjiżi tal-UE jikkooperaw u jikkoordinaw aħjar fi żminijiet ta' kriżi.

Il-prijoritajiet ewlenin huma l-protezzjoni tan-nies minn theddid transfruntier serju għas-saħħa, titjib fid-disponibbiltà tal-mediċini u sistemi tas-saħħa aktar b'saħħithom.

Il-programm huwa mistenni li jidħol fis-seħħ fl-2021.

Mekkaniżmu għall-Protezzjoni Ċivili

Il-Parlament irid iġedded il- Mekkaniżmu tal-UE għall-Protezzjoni Ċivili biex itejjeb il-ġestjoni tal-kriżijiet tal-Unjoni u jżid it-tħejjija għal emerġenzi ta' skala kbira bħall-COVID-19 u d-diżastri naturali.

Il-Membri tal-PE jridu jippermettu lill-UE tikseb kapaċitajiet ta' emerġenza b'mod awtonomu u li tippromwovi aktar il-prevenzjoni.

Il-Parlament se jinnegozja mal-Kunsill dwar is-sistema aġġornata li għandha tibda topera fl-2021.

Programm spazjali

F'din is-sena x'aktarx se jiġi adottat il-programm spazjali tal-UE għall-2021–2027, inkluża l-espansjoni tal-kamp attwali ta' applikazzjoni tal-Aġenzija tal-GNSS Ewropea ( GSA ), filwaqt li tibda tissejjaħ l-Aġenzija tal-Unjoni Ewropea għall-Programm Spazjali.

L-1 ta' Jannar jimmarka t-tmiem uffiċjali tal-perjodu ta' tranżizzjoni bejn ir-Renju Unit u l-UE, li wassal għall-bidu ta' relazzjoni kumplessa bejniethom.

Il-PE se jkun involut fil-ħolqien ta' rabtiet ġodda mar-Renju Unit, inkluża l-konklużjoni ta' ftehimiet ad hoc f'oqsma ewlenin bħall-avjazzjoni.

Aqsam din il-paġna ma' ħaddieħor:

Irreġistra biex tirċievi l-aġġornamenti b'mail

Verżjoni PDF


It-tliet films fil-kompetizzjoni għall-Premju LUX 2021 huma: "Another Round", "Collective" u "Corpus Christi".

Din is-sena il-premju ċinematografiku tal-Parlament ingħata format ġdid, il-pubbliku, flimkien mal-MPE, jiddeċiedu r-rebbieħ tal-Premju LUX – il-Premju Ċinematografiku Ewropew tal-Pubbliku.

It-tliet films fil-kompetizzjoni għall-premju tħabbru waqt iċ-Ċerimonja tal-European Film Awards fit-12 ta' Diċembru:

Another Round – ta' Thomas Vinterberg (koproduzzjoni mid-Danimarka/in-Netherlands/l-Iżvezja)

Collective – ta' Alexander Nanau (koproduzzjoni mir-Rumanija/il-Lussemburgu)

Corpus Christi – ta' Jan Komasa (koproduzzjoni mill-Polonja/Franza)

Another Round tad-Direttur Daniż Thomas Vinterberg (titlu oriġinali "Druk")

Qatt smajt bit-teorija oskura ta' psikologu Norveġiż li ammont żgħir ta' alkoħol fid-demm jiftaħ il-menti, iżid il-kreattività u jżommna kuntenti?

Erba' għalliema tal-iskola postsekondarja jesperimentaw bit-teorija, iżda dik li għall-ewwel tidher li kienet kura għall-kriżi tal-mezza età, tispiċċa tmur ħażin.

Il-film ta' Vinterberg mhuwiex biss dwar ix-xorb, iżda għandu messaġġ aktar profond dwar kif jiġu ffaċċjati l-ħafna tlajja u nżul tal-ħajja u kif inkunu onesti dwarhom.

tad-direttur Rumen Alexander Nanau (titlu oriġinali "Colectiv")

Dan id-dokumentarju mqanqal huwa msemmi għal nightclub f'Bucharest fejn nar traġiku qatel 27 żagħżugħ u żagħżugħa fl-2015 u ħalla 180 oħra midruba.

Id-dokumentarju jsegwi tim ta' ġurnalisti li jinvestigaw għalfejn 37 vittma ta' ħruq imutu fl-isptarijiet minkejja l-fatt li l-ġrieħi tagħhom ma kienux ta' theddida għall-ħajja.

Huma jiżvelaw in-nepotiżmu u l-korruzzjoni li jiswew il-ħajjiet, iżda juru wkoll li persuni kuraġġużi u determinati jistgħu jittrasformaw is-sistemi korrotti.

tad-direttur Pollakk Jan Komasa (titlu oriġinali "Boże Ciało")

Il-film huwa bbażat parzjalment fuq l-istorja reali ta' detenut żagħżugħ li jesperjenza trasformazzjoni spiritwali u li jrid isir qassis.

Bi skerz tad-destin, huwa jispiċċa responsabbli ta' parroċċa f'raħal remot Pollakk.

Hekk kif tiżviluppa l-istorja, huwa jiffaċċja sigriet traġiku li qed jeqred lill-komunità.

Permezz tal-istorja ta' dan il-predikatur kariżmatiku, Komasa jirrifletti dwar l-elementi li jsawru komunità u dak li jagħmilna suxxettibbli kemm għal mexxejja foloz kif ukoll għal dawk reali.

Ara u vvota

Jinteressawk il-films?

Skopri fejn tista' tarahom (online jew fiċ-ċinema) fuq www.luxaward.eu u vvota fuq is-sit web.

Fact box : Kif tivvota għall-Premju LUX tal-Pubbliku

il-votazzjoni hija miftuħa fuq www.luxaward.eu sal-11 ta' April 2021

tista' tikklassifika kull film minn stilla sa ħames stilel

il-klassifikazzjonijiet jistgħu jinbidlu kemm-il darba sakemm tingħalaq il-votazzjoni.

Jgħodd l-aħħar vot.

Il-klassifikazzjoni finali se tiġi stabbilita billi jingħaqdu l-voti tal-pubbliku u dawk tal-MPE, b'kull grupp ikollu 50% tal-votazzjoni.

Il-film rebbieħ se jitħabbar fiċ-Ċerimonja tal-Premju LUX tal-Pubbliku fit-28 ta' April 2021 fil-Parlament Ewropew.

Aktar informazzjoni dwar il-proċess tal-għażla fl-infografika tagħna.

Films Ewropej fis-swali taċ-ċinema Ewropej

Permezz tal-Premju LUX tal-Pubbliku, il-Parlament jingħaqad mal- European Film Academy biex jilħaq udjenza usa'.

Grazzi għall-premju ċinematografiku tiegħu, il-Parlament ilu, sa mill-2007, jipprovdi appoġġ tanġibbli għad-distribuzzjoni tal-films Ewropej billi jipprovdi sottotitoli fl-24 lingwa tal-UE għall-films fil-kompetizzjoni finali.

Il-premju LUX bena reputazzjoni li jagħżel koproduzzjonijiet Ewropej li jinvolvu ruħhom fi kwistjonijiet politiċi u soċjali attwali u li jħeġġu d-dibattitu dwar il-valuri tagħna.

Il- Kummissjoni Ewropea u n-network Europa Cinemas huma wkoll sħab fil-Premju LUX.

Aktar informazzjoni

Premju Ċinematografiku LUX 2019

Materjal multimedia

Infografika tal-EPRS: Il-Premju LUX 2.0 – il-Premju Ċinematografiku tal-Pubbliku Pan Ewropew

Aqsam din il-paġna ma' ħaddieħor:

Irreġistra biex tirċievi l-aġġornamenti b'mail

Verżjoni PDF


Aqsam din il-paġna ma' ħaddieħor:

Il-ġlieda kontra t-terroriżmu

Ferrovija leġislattiva: unjoni tas-sigurtà

Rekord tal-Isem tal-Passiġġier

Protezzjoni tad-dejta

Aqsam din il-paġna ma' ħaddieħor:


L-ekonomija ċirkolari: skopri xi tfisser, kif tibbenefika int, l-ambjent u l-ekonomija tagħna bis-saħħa tal-filmat u l-infografika tagħna.

L-Unjoni Ewropea tipproduċi aktar minn 2.5 biljun tunnellata ta' skart kull sena .

Bħalissa qed taġġorna l-leġiżlazzjoni tagħha dwar l-immaniġġjar tal-iskart biex tippromwovi bidla lejn mudell aktar sostenibbli magħruf bħala l-ekonomija ċirkolari.

F'Marzu 2020, il-Kummissjoni Ewropea, fl-ambitu tal- Patt Ekoloġiku Ewropew u bħala parti mill- istrateġija industrijali ġdida proposta , ippreżentat pjan ta' azzjoni ġdid għal ekonomija ċirkolari li jinkludi proposti dwar id-disinn ta' prodotti aktar sostenibbli, it-tnaqqis tal-iskart u l-għoti tas-setgħa liċ-ċittadini (bħal "dritt għat-tiswija").

Issir enfasi speċifika fuq is-setturi intensivi fir-riżorsi, bħall-elettronika u l-ICT, il- plastiks , it-tessuti u l-kostruzzjoni.

Iżda xi tfisser eżattament l-ekonomija ċirkolari?

U x'ikunu l-benefiċċji tagħha?

X'inhi l-ekonomija ċirkolari?

L-ekonomija ċirkolari hija mudell ta' produzzjoni u konsum , li jinvolvi l-kondiviżjoni, il-lokazzjoni, l-użu mill-ġdid, it-tiswija, ir-rinnovazzjoni u r-riċiklaġġ ta' materjali u prodotti eżistenti kemm jista' jkun fit-tul.

B'dan il-mod, iċ-ċiklu tal-ħajja tal-prodotti jiġi estiż .

Fil-prattika, dan ifisser li l-iskart jitnaqqas kemm jista' jkun.

Meta prodott jasal fi tmiem il-ħajja tiegħu, il-materjali tiegħu jinżammu fl-ekonomija kull meta jkun possibbli.

Dawn jistgħu jintużaw u jerġgħu jintużaw b'mod produttiv, u b'hekk jinħoloq valur ulterjuri .

Dan huwa differenti mill-mudell ekonomiku tradizzjonali u lineari , li huwa bbażat fuq mudell "ħu-ipproduċi-ikkonsma-armi".

Dan il-mudell jiddependi fuq kwantitajiet kbar ta' materjali u enerġija rħas u faċilment aċċessibbli.

Barra minn hekk, parti minn dan il-mudell hija l-obsolexxenza ppjanata , meta prodott ikun ġie ddisinjat biex ikollu tul ta' ħajja limitat biex il-konsumaturi jkunu mħeġġa jerġgħu jixtruh.

Il-Parlament Ewropew appella għal miżuri biex din il-prattika tiġi indirizzata.

Għaliex għandna bżonn naqilbu għal ekonomija ċirkolari?

Il-popolazzjoni tad-dinja qed tikber u magħha qed tikber id-domanda għall-materja prima.

Madankollu, il-provvista ta' materja prima kruċjali hija limitata.

Provvisti limitati jfissru wkoll li xi pajjiżi tal-UE huma dipendenti fuq pajjiżi oħra għall-materja prima tagħhom.

Barra minn hekk, l-estrazzjoni u l-użu ta' materja prima għandhom impatt kbir fuq l-ambjent.

Iżidu wkoll il-konsum tal-enerġija u l-emissjonijiet ta' CO2.

Madankollu, użu aktar intelliġenti tal-materja prima jista' jnaqqas l-emissjonijiet ta' CO2 .

X'inhuma l-benefiċċji?

Miżuri bħall-prevenzjoni tal-iskart, l- ekodisinn u l-użu mill-ġdid jistgħu jiffrankaw il-flus lill-kumpaniji tal-UE filwaqt li jnaqqsu wkoll l-emissjonijiet annwali totali tal-gassijiet b'effett ta' serra .

Attwalment, il-produzzjoni ta' materjali li nużaw kuljum hija responsabbli għal 45% tal-emissjonijiet ta' CO2.

Il-bidla għal ekonomija aktar ċirkolari tista' twassal għal benefiċċji bħat-tnaqqis tal-pressjoni fuq l-ambjent, it-titjib tas-sigurtà tal-provvista tal-materja prima, iż-żieda fil-kompetittività, l-istimolu tal-innovazzjoni, l-għoti ta' spinta lit-tkabbir ekonomiku (0.5% addizzjonali tal-PDG), il-ħolqien tal-impjiegi ( 700,000 impjieg fl-UE biss sal-2030).

Il-konsumaturi se jingħataw ukoll prodotti aktar sostenibbli u innovattivi li jżidu l-kwalità tal-ħajja u eventwalment jiffrankawlhom il-flus.

Għal aktar informazzjoni

Website tal-Kummissjoni għall-pjan ta' azzjoni ġdid għal Ekonomija Ċirkolar

Infografika tal-EPRS dwar l-ekonomija ċirkolari

Aqsam din il-paġna ma' ħaddieħor:

Irreġistra biex tirċievi l-aġġornamenti b'mail

Verżjoni PDF


Il-Parlament irid li l-Patt Ekoloġiku jkun fil-qalba tal-pakkett tal-Unjoni Ewropea għall-irkupru mill-COVID-19.

Skopri aktar dwar dan il.

Matul il-pandemija tal-coronavirus naqset l-attività ekonomika, li wasslet għal tnaqqis fl-emissjonijiet tal-karbonju iżda ħalliet lill-UE f'sitwazzjoni ta' reċessjoni imminenti.

Il-Parlament, f'riżoluzzjoni adottata fil-15 ta' Mejju 2020, appella għal pjan ta' rkupru ambizzjuż bil-Patt Ekoloġiku bħala s-sisien .

B'reazzjoni għal dan, il-Kummissjoni ħarġet bin-"Next Generation EU", pjan ta' rkupru ta' EUR 750 biljun.

Il-pjan, flimkien mal-baġit fit-tul li jmiss tal-UE , li għad irid jiġi approvat mill-Istati Membri u mill-Parlament, għandu l-għan li jibni Ewropa aktar ekoloġika, inklużiva, diġitali u sostenibbli u jgħin isaħħaħ ir-reżiljenza għal kriżijiet futuri bħall-kriżi klimatika .

F'Novembru 2019, il-Parlament iddikjara emerġenza klimatika fejn talab lill-Kummissjoni tintegra l-proposti kollha tagħha skont il-mira ta' 1,5°C li tillimita t-tisħin globali u tiżgura li l-emissjonijiet ta' gassijiet b'effett ta' serra jitnaqqsu b'mod sinifikanti.

Bħala reazzjoni, the il-Kummissjoni żvelat il-Patt Ekoloġiku Ewropew , pjan direzzjonali biex l-Ewropa ssir kontinent newtrali mil-lat tal-klima sal-2050.

Skopri dwar il-progress tal-UE fl-għanijiet tagħha għat-tibdil fil-klima.

L-ewwel passi taħt il-Patt Ekoloġiku

Finanzjament tat-Tranżizzjoni Ekoloġika

F'Jannar, il-Kummissjoni ppreżentat il- Pjan

ta' Investiment għal

Ewropa Sostenibbli , strateġija li tiffinanzja l-Patt Ekoloġiku billi tattira mill-inqas triljun euro ta' investiment pubbliku u privat matul l-għaxar snin li ġejjin.

Bħala parti mill-pjan ta' investiment, il-Mekkaniżmu ta' Tranżizzjoni Ġusta għandu jgħin biex itaffi l-impatt soċjoekonomiku tat-tranżizzjoni fuq il-ħaddiema u l-komunitajiet l-aktar milquta mit-tranżizzjoni.

F'Mejju 2020, il-Kummissjoni pproponiet faċilità ta' self pubbliku biex tappoġġa investimenti ekoloġiċi f'reġjuni li jiddependu fuq il-fjuwils fossili.

Din jeħtieġ tiġi approvata mill-PE.

Il-Parlament u l-Kunsill qablu dwar l-introduzzjoni ta' sorsi ġodda ta' dħul biex jiġu ffinanzjati l-baġit u l-pjan ta' rkupru.

Dawn jinkludu dħul mill-Iskema għall-Iskambju ta' Kwoti tal-Emissjonijiet u mekkaniżmu ta' aġġustament tal-karbonju fil-fruntiera li jimponi imposta fuq l-importazzjonijiet ta' ċerti beni.

Biex jinkoraġġixxi investiment f'attivitajiet sostenibbli għall-ambjent u jipprevjeni 'greenwashing' il-Parlament adotta leġiżlazzjoni ġdida dwar investimenti sostenibbli fit-18 ta' Ġunju.

F'Novembru, il-Membri tal-PE talbu wkoll li tranżizzjoni minn sistema ekonomika mhux sostenibbli għal waħda sostenibbli , tkun ċentrali għall-iżvilupp ta' awtonomija strateġika fit-tul tal-UE u biex tiżdied ir-reżiljenza tal-UE.

Skopri kif il-Fond għal Tranżizzjoni Ġusta ser jgħin lir-reġjuni tal-UE jagħmlu t-tranżizzjoni lejn ekonomija aktar ekoloġika.

Newtralità klimatika minquxa fil-liġi

F'Marzu 2020, il-Kummissjoni pproponiet il-Liġi dwar il-Klima Ewropea, qafas legali biex jintlaħaq l-għan tan-newtralità klimatika sal-2050.

F'Jannar, il-Parlament appella għal miri ta' tnaqqis tal-emissjonijiet aktar ambizzjużi minn dawk inizjalment proposti mill-Kummissjoni.

F'Ottubru 2020, il-Parlament adotta l-mandat ta' negozjar tiegħu dwar il-Liġi tal-UE dwar il-Klima, fejn approva l-mira tan-newtralità klimatika għall-2050 u mira ta' tnaqqis tal-emissjonijiet b'60 % sal-2030 meta mqabbla mal-livelli tal-1990, li hija aktar ambizzjuża mill-proposta inizjali tal-Kummissjoni ta' 55 % u aktar mill-mira interim attwali ta' 40 %.

Ladarba l-istati membri fil-Kunsill jistabbilixxu l-pożizzjoni tagħhom dwar il-liġi dwar il-klima, il-Parlament u l-Kunsill jibdew negozjati dwar it-test finali, liema jeħtieġlu jirċievi approvazzjoni miż-żewġ istituzzjonijiet.

Aqra aktar dwar il-kontribut tal-UE għal azzjonijiet klimatiċi globali fl-iskeda ta' żmien tagħna .

Emanċipazzjoni tal-Industrija Ewropea u tal-SMEs

F'Marzu 2020, il-Kummissjoni ppreżentat Strateġija Industrijali ġdida għall-Ewropa , biex tiżgura li n-negozji Ewropej jistgħu lejn in-newtralità klimatika u l-futur diġitali.

F'Novembru, il-Parlament talab għal reviżjoni tal-proposta biex jiġi rifless l-impatt tal-pandemija fis-settur industrijali.

Il-Membri tal-PE jridu li l-UE tappoġġja lill-industrija matul fażi inizjali ta' rkupru u mbagħad tiffoka fuq it-trasformazzjoni u t-titjib tal-awtonomija fit-tieni fażi.

Billi 99 % tad-ditti Ewropej huma intrapriżi żgħar u ta' daqs medju ( SMEs ), li jammontaw għal 50 % tal-PDG tal-UE u huma responsabbli għal 2 minn kull 3 impjiegi, b'mod parallel mal- Istrateġija l-ġdida għall-SMEs proposta mill-Kummissjoni, li tinkoraġġixxi l-innovazzjoni ; it-tnaqqis tal- burokrazija u jingħata aċċess għall-finanzi aħjar.

Il-Membri tal-PE huma mistennija jivvotaw fil-plenarja ta' Diċembru dwar il-pożizzjoni tagħhom rigward l-istrateġija inizjali għall-SMEs, u jitolbu lill-Kummissjoni taġġornaha fid-dawl tal-kriżi tal-coronavirus, b'enfasi fuq il-problemi ta' likwidità u l-aspetti diġitali, kif ukoll tesprimi appoġġ għat-tranżizzjoni lejn ekonomija aktar ekoloġika.

Aqra aktar dwar l-isfidi li għandhom jiġu indirizzati mill-Istrateġija Industrijali l-ġdida .

Nagħtu Spinta lill-Ekonomija Ċirkolari

Il-Kummissjoni ppreżentat ukoll il- Pjan ta' Azzjoni tal-UE għal Ekonomija Ċirkolari f'Marzu, li jinkludi miżuri fiċ-ċiklu tal-ħajja sħiħ ta' prodotti li jippromwovu proċessi tal-ekonomija ċirkolari, irawmu konsum sostenibbli u jiggarantixxu anqas skart.

Dan ser jiffoka fuq:

elettroniċi u ICT

batteriji u vetturi

imballaġġ u plastik

kostruzzjoni u binjiet

il- katina alimentari

Aqra aktar dwar il-miżuri tal-UE dwar l-ekonomija ċirkolari , u kif il-PE jiġġieled kontra t-tniġġis tal-plastik .

Ħolqien ta' sistema tal-ikel sostenibbli

Is-settur tal-ikel huwa wieħed mill-muturi ewlenin tat-tibdil fil-klima.

Għalkemm l-agrikoltura tal-UE hija l-uniku settur agrikolu ewlieni fid-dinja li naqqas l-emissjonijiet ta' gassijiet serra (b'20% mill-1990 'l hawn), xorta għadha responsabbli għal madwar 10 % tal-emissjonijiet (li minnhom 70% huma minħabba l-annimali).

L- Istrateġija mill-Għalqa sal-Platt ippreżentata mill-Kummissjoni f'Mejju 2020, għandha tiggarantixxi sistema tal-ikel ġusta, tajba għas-saħħa u għall-ambjent , filwaqt li tiżgura l-għajxien tal-bdiewa.

Din tkopri l-katina kollha tal-provvista tal-ikel, mill-qtugħ tal-użu tal-pestiċidi u l-bejgħ ta' antimikrobiċi bin-nofs u t-tnaqqis tal-użu ta' fertilizzanti għal żieda fil- biedja organika .

Skopri kif il-Parlament qiegħed jiġġieled il-pestiċidji fl-ikel .

Preservazzjoni tal-bijodiversità

Fl-istess waqt l-UE tfittex li tindirizza t- telf tal-bijodiversità , inkluż il-possibbiltà ta' estinzjoni ta' miljun speċi .

L- Istrateġija tal-UE għall-Bijodiversità għall-2030 , żvelata f'Mejju, tfittex li tipproteġi n-natura, treġġa' lura d-degradazzjoni tal-ekosistemi u twaqqaf it-telf tal-bijodiversità.

Fost l-objettivi prinċipali tagħha hemm:

żieda fiż-żoni protetti

twaqqif u t-treġġigħ lura tad-dakkara

tħawwil ta' 3 biljun siġra sal-2030

mobilizzazzjoni ta' EUR 20 biljun fis-sena għall-bijodiversità

Il-Parlament ilu jippromwovi forestrija sostenibbli peress li l-foresti għandhom rwol essenzjali fl-assorbiment u t-tpaċija tal-emissjonijiet tal-karbonju.

Il-Membri tal-PE jirrikonoxxu wkoll il-kontribut tal-forestrija għall-ħolqien ta' impjiegi fil-komunitajiet rurali u r-rwol li l-UE jista' jkollha fil-protezzjoni u r-restawr tal-foresti tad-dinja.

Il-Kummissjoni mistennija tfassal strateġija tal-UE għall-Foresti fl-ewwel kwart tal-2021.

Aqra aktar dwar l-azzjoni tal-UE dwar il-klima:

Miżuri tal-UE biex jitnaqqsu l-emissjonijiet ta' gassijiet serra

Il-politika tal-UE dwar l-enerġija nadifa

Aktar informazzjoni

Il-KE tul iż-żmien: Il-Patt Ekoloġiku

Patt Ekoloġiku: azzjonijiet li qegħdin jittieħdu

Il-Patt Ekoloġiku tal-UE fit-Tren Leġiżlattiv

Aqsam din il-paġna ma' ħaddieħor:

Irreġistra biex tirċievi l-aġġornamenti b'mail

Verżjoni PDF


European Union, European Parliament, press release, Stqarrija

Kuntatti:

Informazzjoni ta' kuntatt:

Numru tat-telefown: (+32) 2 28 43000 (BXL)

Numru tat-telefown: (+33) 3 881 74705 (STR)

Numru tal-mobile: (+32) 496 59 94 76

Informazzjoni ta' kuntatt:

Numru tat-telefown: (+32) 2 28 42077 (BXL)

Numru tat-telefown: (+33) 3 881 74167 (STR)

Numru tal-mobile: (+32) 470 89 16 63

Aqsam din il-paġna ma' ħaddieħor:

Verżjoni PDF


L-Ewropa esperjenzat sensiela ta' attakki terroristiċi mill-2015.

Min huma t-terroristi?

Għaliex u kif jaġixxu?

It-terroriżmu ġiħadista mhuwiex ġdid fl-UE iżda mill-2015 kien hemm mewġa ġdida ta' attakki Iżlamiċi.

It-terroristi ġiħadisti x'iridu?

Min huma?

Kif jattakkaw?

X'inhu t-terroriżmu ġiħadista?

L-għan tal-gruppi ġiħadisti huwa li jinħoloq stat Iżlamiku rregolat biss mil-liġi Iżlamika – ix-Xarija.

Huma jirrifjutaw id-demokrazija u l-parlamenti eletti għax fl-opinjoni tagħhom Alla huwa l-uniku leġiżlatur.

L- Europol tiddefinixxi l-Ġiħadiżmu bħala "ideoloġija vjolenti li tisfrutta kunċetti Iżlamiċi tradizzjonali.

Il-ġiħadisti jilleġittimizzaw l-użu tal-vjolenza b'referenza għad-duttrina Iżlamika klassika fuq il-ġiħad, terminu li litteralment ifisser "tħabrik" jew "sforz", iżda fil-liġi Iżlamika jiġi ttrattat bħala gwerra b'sanzjonijiet reliġjużi."

In-network al-Qaeda u l-hekk imsejjaħ stat Iżlamiku huma rappreżentanti ewlenin tal-gruppi ġiħadisti.

Il-ġiħadiżmu huwa subsett tas-Salafiżmu, moviment Sunnita ta' qawmien mill-ġdid.

Attakki terroristiċi, imwiet u arresti fl-UE fl-2019

Min huma t-terroristi ġiħadisti?

Skont l- Europol , fl-2018 l-attakki ġiħadisti twettqu primarjament minn terroristi li kibru u ġew radikalizzati f'pajjiżhom, mhux l-hekk imsejħa ġellieda barranin (individwi li vvjaġġaw barra mill-pajjiż biex jissieħbu fi grupp terroristiku).

Fl-2019, kważi 60% tal-aggressuri ġiħadisti kellhom iċ-ċittadinanza tal-pajjiż li fih seħħ l-attakk jew il-komplott.

Ir-radikalizzazzjoni ta' terroristi endoġeni aċċellerat hekk kif l-hekk imsejħa lpup solitarji huma radikalizzati minn propaganda online, filwaqt li l-attakki tagħhom huma ispirati aktar milli ordnati minn gruppi terroristiċi bħal al-Qaeda jew l-IS.

L-Europol tispjega li dawn it-terroristi mhux neċessarjament ikunu reliġjużi ħafna: jistgħu ma jaqrawx il-Koran jew ma jattendux il-moskea b'mod regolari u ħafna drabi jkollhom għarfien rudimentarju u frammentat tal-Iżlam.

Fl-2016, għadd sinifikanti ta' individwi rrappurtati lill-Europol minħabba terroriżmu kienu kriminali ta' livell baxx, u dan jissuġġerixxi li persuni bi storja kriminali jew soċjalizzati f'ambjent kriminali jistgħu jkunu aktar suxxettibbli għar-radikalizzazzjoni u r-reklutaġġ.

L-Europol tikkonkludi li "għalhekk ir-reliġjon ma jkunx l-ixprun primarju jew inizjali tal-proċess ta' radikalizzazzjoni, iżda sempliċiment joffri "tieqa ta' opportunità" sabiex jingħelbu kwistjonijiet personali.

Huma jistgħu jqisu deċiżjoni li jwettqu attakk f'pajjiżhom bħala waħda li se tittrasformahom minn "żero" għal "eroj"."

Ir-rapport tal-Europol tal-2020 juri li l-biċċa l-kbira tat-terroristi ġiħadisti kienu żgħażagħ.

Kważi 70% minnhom kellhom bejn 20 u 28 sena u 85% kienu rġiel.

It-terroristi ġiħadisti kif jattakkaw?

Sa mill-2015, l-attakki ġiħadisti twettqu minn atturi u gruppi solitarji.

Ħafna drabi l-ilpup solitarji jużaw skieken, vannijiet u armi tan-nar.

L-attakki tagħhom huma aktar sempliċi u pjuttost mhumiex strutturati.

Il-gruppi jużaw azzarini awtomatiċi u splussivi f'attakki kumplessi u kkoordinati sew.

Fl-2019, kważi l-attakki kollha li seħħew jew fallew kienu minn atturi solitarji, filwaqt li l-biċċa l-kbira tal-pjanijiet sfrattati kienu jinvolvu diversi persuni suspettati.

Hemm tendenza li t-terroristi ġiħadisti jippreferu attakki kontra n-nies, milli bini jew miri istituzzjonali, b'tali mod li jiskattaw rispons emozzjonali mill-pubbliku.

It-terroristi ma jiddiskriminawx bejn Musulmani u dawk mhux Musulmani u l-attakki kienu mmirati lejn numru massimu ta' vittmi, bħal f'Londra, Pariġi, Nizza, Stokkolma, Manchester, Barċellona u Cambrils, fost oħrajn.

Il-ġlieda tal-UE kontra t-terroriżmu Ittieħdet azzjoni fil-livell nazzjonali u Ewropew biex jiżdied il-livell u l-effikaċja tal-kooperazzjoni bejn l-Istati Membri.

Il-miżuri tal-UE biex jipprevjenu attakki ġodda huma estensivi u eżawrjenti.

Dawn l-azzjonijiet ivarjaw mill-qtugħ tal-finanzjament tat-terroriżmu, l-indirizzar tal-kriminalità organizzata u t-tisħiħ tal-kontrolli fuq il-fruntieri sal-indirizzar tar-radikalizzazzjoni u t-titjib tal-kooperazzjoni ġudizzjarja fit-traċċar ta' persuni suspettati u t-tiftix tal-awturi ta' delitti.

Pereżempju, il-Membri tal-Parlament Ewropew adottaw regoli ġodda biex jagħmlu l-użu tal-armi tan-nar u l-ħolqien ta' bombi magħmula d-dar aktar diffiċli għat-terroristi.

L-Europol, l-aġenzija tal-pulizija tal-UE, ingħatat setgħat addizzjonali.

Tista' tistabbilixxi unitajiet speċjalizzati b'aktar faċilità, bħaċ-Ċentru Ewropew għall-Ġlieda Kontra t-Terroriżmu maħluq f'Jannar 2016.

Tista' wkoll f'xi każijiet tiskambja informazzjoni ma' kumpaniji privati u titlob lill-midja soċjali biex tneħħi paġni ġestiti mill-IS.

F'Lulju 2017, il-Parlament Ewropew ħoloq kumitat speċjali dwar it-terroriżmu biex jevalwa kif jista' jiġi miġġieled aħjar it-terroriżmu fil-livell tal-UE.

Il-Membri tal-Parlament Ewropew ipproduċew rapport b'miżuri konkreti li jixtiequ li l-Kummissjoni Ewropea tinkludi fil-leġiżlazzjoni l-ġdida.

Għal aktar spjegazzjonijiet dwar Il-miżuri tal-UE kontra t-terroriżmu

Għal aktar informazzjoni

Aqsam din il-paġna ma' ħaddieħor:

Irreġistra biex tirċievi l-aġġornamenti b'mail

Verżjoni PDF


European Union, European Parliament, press release, Soċjetà

X'inhi n-newtralità f'termini ta' emissjonijiet tal-karbonju?

Kif tista' tinkiseb sal-2050?

Fil-liġi Ewropea dwar il-Klima, l-UE se timpenja ruħha favur in-newtralità tal-karbonju sal-2050.

It-tibdil fil-klima diġà qed jolqot lid-dinja kollha, u l-kundizzjonijiet ta' temp estrem, bħan-nixfiet, il-mewġiet ta' sħana, ix-xita qawwija, l-għargħar u l-uqigħ tal-art qed isiru aktar frekwenti, anke fl-Ewropa.

Konsegwenzi oħra tat-tibdil rapidu fil-klima jinkludu żieda fil-livelli tal-ibħra, l-aċidifikazzjoni tal-oċeani u t-telf tal-bijodiversità.

Sabiex it-tisħin globali jiġi limitat għal 1.5 gradi Celsius, li hu livell ta' limitu suġġerit bħala sikur mill-Grupp Intergovernattiv ta' Esperti dwar it-Tibdil fil-Klima (IPCC), in-newtralità f'termini ta' emissjonijiet tal-karbonju sa nofs is-seklu 21 hija essenzjali.

Din il-mira hija mniżżla wkoll fil- Ftehim ta' Pariġi ffirmat minn 195 pajjiż, inkluża l-UE.

F'Diċembru 2019, il-Kummissjoni Ewropea ppreżentat il-Patt Ekoloġiku Ewropew , il-pjan ewlieni tagħha li għandu l-għan li jagħmel l-Ewropa newtrali għall-klima sal-2050.

Din il-mira se tintlaħaq permezz tal-Liġi Ewropea dwar il-Klima li tistabbilixxi n-newtralità klimatika fil-leġiżlazzjoni vinkolanti tal-UE.KWOTAZZJONI: L-Artikolu 4 tal-Ftehim ta' Pariġi:

"Sabiex tintlaħaq il-mira fit-tul dwar it-temperatura […], il-Partijiet għandhom l-għan li jilħqu livell massimu globali tal-emissjonijiet ta' gassijiet serra malajr kemm jista' jkun, […], u li minn hemm' il quddiem iwettqu tnaqqis rapidu f'konformità mal-aqwa xjenza disponibbli, sabiex jinkiseb bilanċ bejn l-emissjonijiet antropoġeniċi minn sorsi u l-assorbimenti minn bjar ta' gassijiet serra fit-tieni nofs ta' dan is-seklu[…]."

In-newtralità f'termini ta' emissjonijiet tal-karbonju tfisser li jkun hemm bilanċ bejn l-emissjonijiet tal-karbonju u l-assorbiment tal-karbonju mill-atmosfera fi bjar tal-karbonju .

Sabiex jinkisbu emissjonijiet żero netti, l-emissjonijiet globali tal-gassijiet b'effett ta' serra se jkollhom jiġu kontrobilanċjati permezz tal-assorbiment tal-karbonju.

"Bir tal-karbonju" tfisser kwalunkwe sistema li tassorbi aktar karbonju milli tipproduċi.

Il-bjar tal-karbonju naturali ewlenin huma l-ħamrija, il-foresti u l-oċeani.

Skont l-istimi, il-bjar naturali jneħħu bejn 9.5 u 11-il Gt ta' CO2 fis-sena .

L-emissjonijiet annwali dinjija ta' CO2 laħqu 38.0 Gt fl-2019.

Sal-lum, m'hemm l-ebda bir artifiċjali tal-karbonju li jista' jneħħi l-karbonju mill-atmosfera fuq l-iskala meħtieġa biex jiġi miġġieled it-tisħin globali.

Il-karbonju maħżun fi bjar naturali bħall-foresti jiġi rilaxxat fl-atmosfera permezz tan-nirien tal-foresti, bidliet fl-użu tal-art jew il-qtugħ tas-siġar.

Din hi r-raġuni għalfejn huwa essenzjali li jitnaqqsu l-emissjonijiet tal-karbonju sabiex tintlaħaq in-newtralità klimatika.

Il-kumpens għall-emissjonijiet tal-karbonju

Mod ieħor kif jitnaqqsu l-emissjonijiet u tiġi segwita n-newtralità f'termini ta' emissjonijiet tal-karbonju huwa li l-emissjonijiet li jinħolqu f'settur jiġu kumpensati billi jitnaqqsu xi mkien ieħor.

Dan jista' jsir permezz ta' investiment fl- enerġija rinnovabbli , l-effiċjenza fl-użu tal-enerġija u teknoloġiji oħra nodfa u b'livell baxx ta' emissjonijiet tal-karbonju.

L-iskema għan-negozjar ta' emissjonijiet (ETS) tal-UE hija eżempju ta' sistema ta' kumpens għall-emissjonijiet tal-karbonju.

L-għanijiet tal-UE

L-Unjoni Ewropea hija impenjata favur politika ambizzjuża fir-rigward tal-klima.

Skont il-Patt Ekoloġiku hija għandha l-għan li ssir l-ewwel kontinent li sal-2050 ineħħi emissjonijiet tas-CO2 daqs kemm jipproduċi.

Dan l-għan se jsir legalment vinkolanti jekk il-Parlament Ewropew u l-Kunsill jadottaw il-Liġi l-ġdida dwar il-Klima.

Il-mira interim tal-UE għat-tnaqqis tal-emissjonijiet għall-2030 tiġi aġġornata wkoll mit-tnaqqis attwali ta' 40 % għal wieħed aktar ambizzjuż.

Fis-7 ta' Ottubru l-Kumitat ENVI tal-Parlament approva n-newtralità klimatika sal-2050 u mira ta' tnaqqis tal-emissjonijiet ta' 60 % sal-2030 meta mqabbel mal-livell tal-1990 – li hija aktar ambizzjuża mill-proposta inizjali tal-Kummissjoni ta' 55%.

Il-Membri qed jitolbu lill-Kummissjoni tistabbilixxi mira interim addizzjonali għall-2040 biex tiżgura li jsir progress lejn l-għan finali.

Barra minn hekk, il-membri talbu li l-pajjiżi kollha tal-UE individwalment isiru newtrali għall-klima u insistew li wara l-2050, irid jitneħħa mill-atmosfera aktar CO2 milli jiġi rilaxxat.

Barra minn hekk, is-sussidji kollha diretti u indiretti għall-fjuwils fossili għandhom jiġu eliminati progressivament sa mhux aktar tard mill-2025.

Il-MPE iridu wkoll iwaqqfu Kunsill Ewropew dwar it-Tibdil fil-Klima (ECCC) bħala korp xjentifiku indipendenti biex jivvaluta jekk il-politika hijiex konsistenti u biex jimmonitorja l-progress.

Imbagħad, il-Parlament se jibda n-negozjati mal-Kunsill.

Fil-preżent, ħames pajjiżi tal-UE stabbiliew il-mira tan-newtralità klimatika fil-liġi: L-Iżvezja għandha l-għan li tilħaq emissjonijiet netti żero sal-2045, u d-Danimarka, Franza, il-Ġermanja u l-Ungerija sal-2050.

Skopri aktar dwar il-ġlieda tal-UE biex tnaqqas l-emissjonijiet tas-CO2 :

Skopri aktar dwar il-ġlieda tal-UE biex tnaqqas l-emissjonijiet tas-CO2:

Miri nazzjonali għall-2030

Miri tas-CO2 għall-karozzi

L-emissjonijiet ta' CO2 mill-karozzi: fatti u ċifri (infografika)

Infografika: kalendarju tan-negozjati dwar it-tibdil fil-klima

Aktar informazzjoni

il-Kummissjoni: Il-Patt Ekoloġiku

Aqsam din il-paġna ma' ħaddieħor:

Irreġistra biex tirċievi l-aġġornamenti b'mail

Verżjoni PDF


Il-Gwardja tal-Kosta Ellenika tal-Greċja tersaq lejn dgħajsa li fiha 43 rifuġjat Sirjan fil-Baħar Mediterran © UNHCR/Andrew McConnell

Il-kriżi migratorja kixfet nuqqasijiet fis-sistema Ewropea tal-ażil, u dan wassal biex l-UE tieħu azzjoni.

Skopri aktar dwar ir-risposta tal-Parlament għall-kriżi.

Fl-2015 il-każijiet ta' qsim illegali tal-fruntieri esterni tal-UE ammontaw għal 1.83 miljun.

Filwaqt li dan in-numru naqas għal 141,700 fl-2019 , f'dawn l-aħħar snin il-Parlament ressaq għadd ta' proposti biex jirrimedja n-nuqqasijiet fil-politika tal-UE fil-qasam tal-ażil u l-migrazzjoni: mir-riforma tas-sistema tal-ażil għat-tisħiħ tas-sigurtà tal-fruntieri u l-promozzjoni tal-integrazzjoni tar-rifuġjati.

It-tisħiħ tas-sistema tal-ażil u l-kondiviżjoni tar-responsabbiltà bejn il-pajjiżi tal-UE B'reazzjoni għall-kriżi tar-refuġjati fl-2015, fl-2016 il-Kummissjoni ppreżentat proposti għar-riforma tas-Sistema Ewropea Komuni tal-Ażil (SEKA), inkluża riforma tas-Sistema ta' Dublin biex ikun hemm allokazzjoni aħjar tal-applikanti għall-ażil fost il-pajjiżi tal-UE.

Madankollu, l-Istati Membri naqsu milli jilħqu qbil dwar il-proposti dwar il-mod kif għandha tinqasam ir-responsabbiltà.

Fit-23 ta' Settembru, il-Kummissjoni pproponiet Patt Ġdid dwar il-Migrazzjoni u l-Ażil li jistabbilixxi proċeduri mtejba u aktar rapidi fis-sistema tal-ażil u l-migrazzjoni tal-UE.

Il-patt il-ġdid jikkostitwixxi reviżjoni tar-regolament ta' Dublin, li jiddetermina l-pajjiż responsabbli għall-ipproċessar ta' kull talba għall-ażil.

Għal aktar informazzjoni dwar il-Patt Ġdid dwar il-Migrazzjoni u l-Ażil u r-reazzjoni tal-Ewroparlamentari għalih .

Minbarra riforma tas-sistema ta' Dublin, il-Parlament Ewropew kien qed jaħdem ukoll biex isaħħaħ il-kontrolli fil-fruntieri u jtejjeb il-kapaċità tal-Istati Membri li jżommu traċċa tan-nies deħlin l-Ewropa.

Matul il-leġiżlatura 2014–2019 tal-Parlament, il-Membri tal-PE ħadmu wkoll fuq regoli ċari għall-Ewropa kollha biex issir distinzjoni bejn il-migranti regolari u r-rifuġjati jew biex jiġi żgurat trattament ġust u ugwali tal-applikanti għall-ażil.

Aqra l-paġna tagħna dwar it-tisħiħ tas- Sistema Ewropea Komuni tal-Ażil .

Is-sigurtà tal-fruntieri esterni tal-UE u l-ġestjoni tal-flussi migratorji L-influss tar-rifuġjati poġġa pressjoni enormi fuq l-awtoritajiet tal-fruntieri nazzjonali.

Il-Parlament talab li tissaħħaħ Frontex, l-aġenzija tal-fruntieri tal-UE u, f'Diċembru 2015, il-Kummissjoni Ewropea ressqet proposta għal Gwardja Ewropea tal-Fruntiera u tal-Kosta ġdida bl-għan li ssaħħaħ il-ġestjoni u s-sigurtà tal-fruntieri esterni tal-UE u li tappoġġa l-gwardji nazzjonali tal-fruntieri.

L- aġenzija l-ġdida ġiet varata f'Ottubru 2016.

Hemm pjanijiet li sal-2027 l-aġenzija tingħata korp permanenti ta' 10,000 gwardjan tal-fruntiera .

Is-sistema l-ġdida tal-migrazzjoni u l-ażil proposta mill-Kummissjoni f'Settembru 2020 għandha l-għan li tintroduċi sistema ġdida ta' kontribuzzjonijiet flessibbli u tagħmel obbligatorja s-solidarjetà mal-istati tal-UE l-aktar esposti, meta jinsabu "taħt pressjoni" minħabba l-wasliet.

Il-proposta timmira wkoll li tiftaħ aktar kanali ta' migrazzjoni legali, tiffaċilita l-kooperazzjoni mal-pajjiżi terzi u tiżgura proċess ta' ażil aktar rapidu fil-fruntieri inklużi ritorni rapidi għall-applikanti għall-ażil li jkunu ġew irrifjutati.

Il-Parlament u l-Istati Membri (il-Kunsill), bħala koleġiżlaturi, se jkollhom jilħqu qbil dwar dawk il-proposti l-ġodda.

Il-Membri appoġġaw ukoll proposta biex jissaħħaħ l- Uffiċċju Ewropew ta' Appoġġ fil-qasam tal-Ażil (EASO) attwali li se jsir l- Aġenzija tal-UE

għall-Ażil .

L-Aġenzija tkun tiffaċilita l-funzjonament tas-Sistema Ewropea Komuni tal-Ażil u tgħin biex tiżgura konverġenza fil-valutazzjoni tal-applikazzjonijiet għall-ażil fl-UE kollha.

F'votazzjoni li saret f'Novembru 2019, il-Parlament appoġġa żieda sostanzjali fil-finanzjament għall-migrazzjoni u l-ġestjoni tal-fruntieri matul il-perjodu 2021–2027 meta mqabbel mal-baġit tal-2014–2020.

Is-sehem tal- baġit tal-UE li se jiġi allokat lill-fond għas-seba' snin li ġejjin bħalissa jinsab fil-fażi ta' negozjati.

Aqra l-paġna tagħna dwar il-kontroll tal-fruntieri tal-UE u l-ġestjoni tal-migranti .

It-trawwim tal-integrazzjoni tar-rifuġjati fl-Ewropa L-UE qed tieħu wkoll azzjoni biex tgħin lill-migranti jintegraw fis-soċjetajiet fil-pajjiżi l-ġodda tagħhom.

Il-Fond għall-Ażil, il-Migrazzjoni u l-Integrazzjoni, imwaqqaf għall-perjodu 2014–2020 b'total ta' EUR 3.137 biljun, jippromwovi l-ġestjoni effiċjenti tal-flussi migratorji u l-implimentazzjoni u t-tisħiħ ta' approċċ komuni tal-UE għall-ażil u l-immigrazzjoni.

Bil-Patt Ġdid dwar il-Migrazzjoni u l-Ażil, il-Kummissjoni tipprevedi Pjan ta' Azzjoni komprensiv ġdid dwar l-integrazzjoni u l-inklużjoni għall-2021–2024.

Il-Parlament huwa wkoll proattiv u appella għal aktar programmi ta' finanzjament biex jinħolqu opportunitajiet ġodda bħal dawk relatati mal-impjiegi u mal-edukazzjoni b'mod partikolari għall-gruppi vulnerabbli u għar-rifuġjati.

Aqra l-paġna tagħna dwar l- integrazzjoni tar-rifuġjati fl-Ewropa .

Għal aktar informazzjoni dwar il-migrazzjoni fl-Ewropa:

L-ażil u l-migrazzjoni fl-UE: fatti u ċifri (infografika)

Nesploraw il-kawżi tal-migrazzjoni

Il-kriżi tal-migrazzjoni tal-2015–2016 fl-Ewropa

Aqsam din il-paġna ma' ħaddieħor:

Irreġistra biex tirċievi l-aġġornamenti b'mail

Verżjoni PDF


European Union, European Parliament, press release, Soċjetà, Sigurtà, Dinja

Il-livelli massimi fil-flussi migratorji li seħħew fl-UE fl-2015 u fl-2016 naqsu.

Iċċekkja ċ-ċifri l-aktar riċenti marbuta mal-migrazzjoni u l-asil fl-infografika tagħna.

Il-wasla ta' aktar minn miljun migrant u persuna li tfittex asil fl-Ewropa fl-2015 kixfet nuqqasijiet serji fis-sistema tal-asil tal-UE.

Biex iwieġeb għall-kriżi tal-migrazzjoni, il-Parlament qed jaħdem fuq proposti biex joħloq politika Ewropea dwar l-asil aktar ġusta u aktar effettiva.

Hawn taħt issib id-data rilevanti kollha dwar il-migrazzjoni fl-Ewropa , min huma l-migranti, x'qed tagħmel l-UE biex tittratta s-sitwazzjoni, u x'implikazzjonijiet finanzjarji kien hemm.

Definizzjonijiet: Min hu rifuġjat?

Min hi persuna li tfittex asil?

Il-persuni li jfittxu asil huma persuni li jagħmlu talba formali għal asil f'pajjiż ieħor għax jibżgħu li ħajjithom hija fil-periklu fil-pajjiż ta' oriġini tagħhom.

Ir-rifuġjati huma persuni b'biża' ġustifikat ta' persekuzzjoni għal raġunijiet ta' razza, reliġjon, nazzjonalità, politika jew sħubija fi grupp soċjali partikolari li ġew aċċettati u rikonoxxuti bħala tali fil-pajjiż ospitanti tagħhom.

Fl-UE, id-Direttiva dwar Standards għall-Kwalifika tistabbilixxi l-linji gwida għall-għoti ta' protezzjoni internazzjonali lil dawk li jeħtiġuha.

Bħalissa persuni barra mill-UE jridu japplikaw għall-protezzjoni fl-ewwel pajjiż tal-UE li jidħlu fih.

It-tressiq ta' applikazzjoni jfisser li dawn isiru applikanti għal asil (jew persuni li jfittxu asil).

Huma jirċievu status ta' rifuġjat jew forma oħra ta' protezzjoni internazzjonali biss ladarba tkun ittieħdet deċiżjoni pożittiva mill-awtoritajiet nazzjonali.

Skopri aktar dwar il-kawżi tal-migrazzjoni .

Deċiżjonijiet dwar l-asil fl-UE

Fl-2019, kien hemm 714,200 applikazzjoni għal protezzjoni internazzjonali fl-UE flimkien man-Norveġja u l-Isvizzera, u dan ifisser 13 % aktar mis- 634,700 applikazzjoni li waslu fl-2018.

Matul is-snin ta' qabel, kien hemm 728,470 applikazzjoni fl-2017 u kważi 1.3 miljun fl-2016.

Barra minn hekk, fl-2019 il-pajjiżi tal-UE taw protezzjoni lil 295,800 applikant għal asil , jiġfieri inqas mill-ammont ta' 333,400 fl-2018 , li kien kważi 40 % inqas minn dak fl-2017 (533,000).

Kważi wieħed minn kull tlieta (27 %) minn dawn kienu mis-Sirja, filwaqt li l-Afganistan (14 %) u l-Iraq (13 %) jikkompletaw l-ewwel tliet pajjiżi fil-lista.

L-għadd ta' Venezwelani żdied bi kważi 40 darba fl-2019 meta mqabbel mal-2018.

Mit-78,600 ċittadin Sirjan li ngħataw protezzjoni internazzjonali fl-UE, kważi 71 % rċevewha fil-Ġermanja.

Is-sitwazzjoni fil-Mediterran

L-Aġenzija Ewropea għall-Gwardja tal-Fruntiera u tal-Kosta tiġbor data dwar qsim illegali tal-fruntieri esterni tal-UE rreġistrata mill-awtoritajiet nazzjonali.

Fl-2015 u l-2016 ġew identifikati aktar minn 2.3 miljun każ ta' qsim illegali .

Fl-2019, l-għadd totali ta' każijiet ta' qsim illegali tal-fruntiera lejn l-UE naqas għal 141,846 , li kien l-aktar livell baxx mill-2013 u jirrappreżenta tnaqqis ta' 5 % meta mqabbel mal-2018.

Persuna waħda tista' tgħaddi minn fruntiera għal aktar minn darba, b'tali mod li n-numru ta' persuni deħlin fl-Ewropa ċkien; madankollu, l-Istati Membri sabu ruħhom taħt pressjoni sinifikanti.

Fl-2019, 735,835* persuna ma tħallewx jidħlu fil-fruntieri esterni tal-UE.

Fl-ewwel nofs tal-2020, kien hemm 23,288 persuna li rriskjaw ħajjithom biex jaslu l-Ewropa bil-baħar, u huwa maħsub li kien hemm madwar 248 li għerqu.

Fl-2019, kważi 30,000 persuna waslu l-Ewropa bil-baħar, apparagun ta' aktar minn miljun persuna fl-2015.

Madankollu, il-qsim tal-Mediterran baqa' fatali, b'1,319-il persuna mejta jew nieqsa fl-2019, apparagun ta' 2,277 fl-2018 u 3,139 fl-2017.

Migranti preżenti illegalment fl-UE

Fl-2015, 2.2 miljun ruħ instabu li kienu preżenti illegalment fl-UE.

Sal-2019, in-numru kien naqas għal ftit iżjed minn 650,000 biss.

"Preżenti illegalment" tista' tfisser persuna li tkun naqset milli tirreġistra kif suppost jew li tkun telqet mill-Istat Membru responsabbli għall-ipproċessar tat-talba għal asil tagħha.

Fih innifsu dan waħdu mhuwiex bażi biex dawn il-persuni jitkeċċew mill-UE.

X'qed jaħsbu l-Ewropej

Il-migrazzjoni ilha prijorità tal-UE għal ħafna snin.

Ittieħdu diversi miżuri kemm għall-ġestjsoni tal-kriżi kif ukoll għat-titjib tas-sistema tal-asil.

Skont ir-riżultati ta' stħarriġ tal-Ewrobarometru ppubblikati f'Mejju 2018, 72 % tal-Ewropej iridu li l-UE tagħmel aktar f'dak li għandu x'jaqsam mal-immigrazzjoni.

Minkejja li l-istħarriġ tal-Ewrobarometru minn Ġunju 2019 juri li l-immigrazzjoni kienet il-ħames l-akbar kwistjoni li influwenzat id-deċiżjonijiet ta' votazzjoni tal-Ewropej fl-elezzjonijiet tal-UE ta' Mejju, fl-aħħar stħarriġ tal-Parlometru 2019 din il-kwistjoni rreġistrat tnaqqis fl-importanza.

(34 % tal-Ewropej kellhom f'moħħhom l-immigrazzjoni meta vvutaw.

Il-kwistjonijiet ewlenin kienu l-ekonomija, it-tibdil fil-klima, id-drittijiet tal-bniedem u d-demokrazija, kif ukoll il-futur tal-UE.)

L-UE żiedet b'mod sinifikanti l-finanzjament tagħha għall-politiki dwar il-migrazzjoni , l-asil u l-integrazzjoni wara ż-żieda fl-influss ta' persuni jfittxu asil fl-2015.

Fin-negozjati li jmiss dwar il-baġit tal-UE ta' wara l-2020 , il-Parlament se jappella għal finanzjament addizzjonali għal dawn l-oqsma.

Skopri aktar kif l-UE timmaniġġja l-migrazzjoni.

Rifuġjati fid-dinja

Madwar id-dinja, in-numru ta' nies li qed jaħarbu mill-persekuzzjoni, mill-kunflitti u mill-vjolenza, għall-ewwel darba, laħaq 79.5 miljun.

Dan huwa ekwivalenti għal kważi kull raġel, mara, tifel u tifla fil-Ġermanja li jiġu sfurzati barra minn darhom.

It-tfal jirrappreżentaw kważi 40 % tal-popolazzjoni tar-rifuġjati fid-dinja.

Il-pajjiżi li jospitaw l-akbar numru ta' rifuġjati huma t-Turkija, il-Kolombja, il-Pakistan, l-Uganda u l-Ġermanja.

15 % biss tar-rifuġjati fid-dinja huma ospitati minn pajjiżi żviluppati.

Ara l-infografika tagħna hawn fuq għall-aħħar ċifri tal-Eurostat dwar l-applikazzjonijiet għal asil fl-UE kif ukoll iċ-ċifri tal-UNHCR dwar l-għadd ta' rifuġjati fil-pajjiżi tal-UE .

*proviżorju

Noti ta' tgħar r if

L-asil u l-migrazzjoni

Il-kwistjoni tal-migrazzjoni

Aktar fatti u ċifri dwar il-migrazzjoni fl-Ewropa

Aqra aktar dwar il-kriżi tal-migranti fl-Ewropa

Ir-rispons tal-UE għall-kriżi tal-migranti

L-aktar aħbarijiet riċenti tagħna dwar il-kriżi tal-migranti

Aktar data: Statistika tal-Eurostat dwar l-asil

Data dwar wasliet fir-reġjun tal-Mediterran

L-immigrazzjoni irregolari fl-UE: fatti u ċifri

L-asil fl-UE: fatti u ċifri

L-AMIF: il-fond tal-UE dedikat għall-kwistjonijiet ta' asil u migrazzjoni

Aqsam din il-paġna ma' ħaddieħor:

Irreġistra biex tirċievi l-aġġornamenti b'mail

Verżjoni PDF


In-nies jemigraw għal ħafna raġunijiet, li jvarjaw mis-sigurtà, id-demografija u d-drittijiet tal-bniedem għall-faqar u t-tibdil fil-klima.

Skopri aktar.

Fl-1 ta' Jannar 2019, l-għadd ta' persuni residenti f'pajjiż tal-UE li kellhom iċ-ċittadinanza ta' pajjiż mhux membru kien ta' 21.8 miljun, jiġifieri 4.9% tal-popolazzjoni tal-UE-27.

Fl-1 ta' Jannar 2019, 13.3-il miljun persuna oħra li jgħixu f'wieħed mill-pajjiżi tal-UE-27 kienu ċittadini ta' pajjiż ieħor tal-UE.

Għaliex in-nies jemigraw lejn l-Ewropa jew lejn pajjiż ieħor tal-UE?

Fatturi ta' spinta u ta' attrazzjoni

Il-fatturi ta' spinta huma r-raġunijiet li minħabba fihom in-nies jitilqu minn pajjiżhom.

Il-fatturi ta' attrazzjoni huma r-raġunijiet li minħabba fihom in-nies jiċċaqalqu lejn pajjiż partikolari.

Hemm tliet fatturi ta' spinta u ta' attrazzjoni ewlenin.

Fatturi soċjopolitiċi

Il-persekuzzjoni etnika, reliġjuża, razzjali, politika jew kulturali tagħti spinta lin-nies jitilqu minn pajjiżhom.

Fattur ewlieni huwa l-gwerra, il-kunflitt, il-persekuzzjoni mill-gvern jew it-theddida sinifikanti tagħhom.

Dawk li jaħarbu minn kunflitt armat, minn ksur tad-drittijiet tal-bniedem jew minn persekuzzjoni huma aktar suxxettibbli li jkunu rifuġjati umanitarji.

Dan ikollu impatt fuq fejn imorru jgħixu peress li xi pajjiżi għandhom approċċi aktar liberali għall-migranti umanitarji minn oħrajn.

Qabel xejn, dawn l-individwi x'aktarx jiċċaqalqu lejn l-eqreb pajjiż sikur li jaċċetta persuni li jfittxu l-ażil.

F'dawn l-aħħar snin, għadd kbir ta' persuni ħarbu lejn l-Ewropa biex jeħilsu mill-kunflitt, mit-terrur u mill-persekuzzjoni f'pajjiżhom.

Fl-2019, mill-295,800 persuna li fittxew l-ażil u li ngħataw status ta' protezzjoni fl-UE, aktar minn kwart ġew mis-Sirja mifnija bil-gwerra, waqt li t-tieni u t-tielet l-akbar gruppi ġew mill-Afganistan u mill-Iraq rispettivament.

Agħti daqqa t'għajn lejn l-infografika tagħna dwar l-għadd ta' applikazzjonijiet għall-ażil fl-UE .

Fatturi demografiċi u ekonomiċi

Il-bidla demografika tiddetermina kif in-nies jiċċaqalqu u jemigraw.

Il-fatt li popolazzjoni tkun qed tikber jew tiċkien, jew li din tkun qed tixjieħ jew tkun żagħżugħa, għandu impatt fuq it-tkabbir ekonomiku u l-opportunitajiet ta' impjieg fil-pajjiżi ta' oriġini jew fuq il-politiki ta' migrazzjoni fil-pajjiżi ta' destinazzjoni.

Il-migrazzjoni demografika u ekonomika hija relatata mal-istandards tax-xogħol, il-qgħad u s-saħħa ġenerali tal-ekonomija ta' pajjiż.

Il-fatturi ta' attrazzjoni jinkludu pagi ogħla, opportunitajiet ta' impjieg aħjar, livell ta' għajxien ogħla u opportunitajiet edukattivi.

Jekk il-kundizzjonijiet ekonomiċi ma jkunux favorevoli u jkun jidher li jinsabu fir-riskju li jkomplu jmorru għall-agħar, għadd akbar ta' individwi probabbilment jemigraw lejn pajjiżi bi prospettivi aħjar.

Skont l-Organizzazzjoni Internazzjonali tax-Xogħol tan-NU, fl-2017 kien hemm madwar 164 miljun ħaddiem migrant – iddefiniti bħala persuni li jemigraw bil-ħsieb li jiġu impjegati – u dawn kienu jirrappreżentaw kważi żewġ terzi tal-migranti internazzjonali.

Kważi 70% nstabu f'pajjiżi b'introjtu għoli, 18.6% f'pajjiżi b'introjtu medju superjuri, 10.1% f'pajjiżi b'introjtu medju baxx u 3.4% f'pajjiżi b'introjtu baxx.

Fatturi ambjentali

L-ambjent dejjem kien xprun tal-migrazzjoni, peress li n-nies jaħarbu minn diżastri naturali, bħal għargħar, uragani u terremoti.

Madankollu, it-tibdil fil-klima huwa mistenni li jaggrava l-avvenimenti estremi tat-temp, u dan ifisser li aktar nies jistgħu jiċċaqalqu.

Skont l- Organizzazzjoni Internazzjonali għall-Migrazzjoni , il-migranti ambjentali huma dawk li, għal raġunijiet ta' bidliet f'daqqa jew progressivi fl-ambjent li jaffettwawlhom ħażin ħajjithom jew il-kundizzjonijiet tal-għajxien tagħhom, huma sfurzati jħallu d-djar abitwali tagħhom, b'mod temporanju jew b'mod permanenti, u li jiċċaqalqu ġewwa pajjiżhom jew 'il barra mill-pajjiż.

Huwa diffiċli li jiġi stmat kemm-il migrant ambjentali jeżisti fuq livell globali minħabba fatturi bħat-tkabbir tal-popolazzjoni, il-faqar, il-governanza, is-sigurtà tal-bniedem u l-kunflitti, li għandhom impatt.

L-istimi jvarjaw minn 25 miljun sa biljun sas-sena 2050.

Patt ġdid tal-UE dwar il-migrazzjoni

Il-ġestjoni effettiva tal-migrazzjoni biex jiġu indirizzati l-persuni li jfittxu l-ażil u jiġu protetti l-fruntieri esterni ilha prijorità tal-UE għal bosta snin.

Fit-23 ta' Settembru, il-Kummissjoni pproponiet Patt Ġdid dwar il-Migrazzjoni u l-Ażil , li jistabbilixxi proċeduri mtejba u aktar rapidi fis-sistema tal-ażil u l-migrazzjoni tal-UE.

Il-patt il-ġdid huwa reviżjoni tar-Regolament ta' Dublin, li jiddetermina l-pajjiż responsabbli għall-ipproċessar ta' kull talba għall-ażil.

Aqra aktar dwar il-migrazzjoni fl-Ewropa:

Ir-risposta tal-UE għall-isfida tal-migranti

Il-kriżi tal-migrazzjoni fl-Ewropa tal-2015-2016

Il-Patt il-Ġdid dwar il-Migrazzjoni u l-Ażil u r-reazzjoni tal-Membri tal-PE għalih

Studju: Interlinks between migration and development (Interkonnessjonijiet bejn il-migrazzjoni u l-iżvilupp)

Għal aktar informazzjoni

Studju: Interkonnessijiet bejn il-migrazzjoni u l-iżvilupp

Briefing: Migrazzjoni legali lejn l-UE

Statistika dwar il-migrazzjoni u l-popolazzjoni tal-migranti

Aqsam din il-paġna ma' ħaddieħor:

Irreġistra biex tirċievi l-aġġornamenti b'mail

Verżjoni PDF


Il-MPE jridu jsaħħu s-sistemi tas-saħħa biex jagħmluhom aktar reżiljenti fil-każ ta' kriżijiet tas-saħħa bħall-COVID-19. ©Philippe LOPEZ/AFP

Jiġi stabbilit Mekkaniżmu Ewropew ta' Rispons tas-Saħħa biex jipprepara lill-EU b'mod aktar effettiv

Sistema Ewropea ta' monitoraġġ, rappurtaġġ u notifikazzjoni hija meħtieġa biex jingħelbu nuqqasijiet ta' mediċini u apparat mediku

Appoġġ jingħata għad-diġitalizzazzjoni tas-saħħa permezz ta' Rekord Elettroniku Ewropew tas-Saħħa

Biex insolvu n-nuqqasijiet li kixfet il-COVID-19 u niżguraw li s-sistemi tas-saħħa jkunu kapaċi jiffaċċjaw theddidiet futuri għas-saħħa pubblika huwa meħtieġ programm tal-UE għas-saħħa.

Nhar il-Ġimgħa, il-Parlament adotta l-pożizzjoni tiegħu fuq il-proposta tal-Kummissjoni biex iżżid sew l-azzjoni tal-UE fis-settur tas-saħħa, permezz tal-hekk imsejjaħ " Programm EU4Health " b'615-il vot favur, 34 voti kontra u 39 astensjoni.

Il-MPE jgħidu li l-COVID-19 uriet li l-UE għandha bżonn urġenti ta' programm ambizzjuż li jiżgura li s-sistemi tas-saħħa Ewropej ikunu jistgħu jiffaċċjaw theddidiet tas-saħħa futuri biex b'hekk l-UE tibqa' r-reġjun bl-aqwa livell tas-saħħa fid-dinja.

Skont il-Parlament, dan mhuwiex possibbli kieku l-baġit kellu jitnaqqas għal EUR 1.7 biljun, kif propost mill-Istati Membri.

Fil- kompromess li ntlaħaq din il-ġimgħa dwar il-baġit fit-tul tal-UE , il-MPE kkonvincew lill-Kunsill l-biex il-bagit għal dan ikun ittriplikat għal €5.1 bijun .

Theddidiet transkonfinali għas-saħħa

EU4Health huwa maħsub biex jipprepara lill-UE b'mod aħjar għal theddidiet transkonfinali għas-saħħa u biex jgħin lis-sistemi tas-saħħa jsiru aktar reżiljenti.

Dan għandu jippermetti li l-UE tiffaċċja mhux biss epidemiji futuri iżda wkoll sfidi fit-tul bħall-popolazzjoni li qed tixjieħ u l-inugwaljanzi fis-saħħa.

Il-MPE jridu kooperazzjoni akbar fil-livell tal-UE biex l-entitajiet differenti jkunu preparati aħjar fil-każ ta' kriżijiet tas-saħħa, u qed jappoggjaw il-ħolqien ta' Mekkaniżmu Ewropew ta' Rispons għas-Saħħa.

Għandu wkoll jinħoloq portal ta' komunikazzjoni tal-UE għall-pubbliku għall-kondiviżjoni tal-informazzjoni li tkun ġiet verifikata sew, biex joħroġ twissijiet liċ-ċittadini Ewropej u biex jiġġieled d-diżinformazzjoni.

Iċ-Ċentru Ewropew għall-Prevenzjoni u l-Kontroll tal-Mard (ECDC) u l-Aġenzija Ewropea għall-Mediċini (EMA) għandu jkollhom mandati aktar b'saħħithom.

Jiġi żgurat li l-mediċini u s-servizzi mediċi jkunu disponibbli u jkunu bi prezz raġonevoli fl-Istati Membri kollha

Il-kriżi tal-COVID-19 ħarġet fid-deher il-ħafna djgħufijiet tas-sistemi tas-saħħa nazzjonali, inkluża d-dipendenza tagħhom fuq pajjiżi barra mill-UE għall-provvista tal-mediċini, apparat mediku kif ukoll tagħmir ta' protezzjoni personali.

Il-programm għalhekk għandu jappoġġja l-iżvilupp ta' sistema Ewropea ta' monitoraġġ, rappurtaġġ, u notifika ta' nuqqasijiet ta' mediċini, apparat mediku, vaċċini, għodod tad-djanjostika, u ta' prodotti oħra tal-kura tas-saħħa.

Dan għandu jevita l-frammentazzjoni tas-suq uniku u jiżgura li dawn il-prodotti jkunu aktar disponibbli u jkollhom prezzijiet aktar raġonevoli.

Il-ktajjen tal-provvista tagħhom għandhom ikunu wkoll inqas dipendenti fuq pajjiżi barra mill-UE.

Sabiex jintlaħqu l-għanijiet tal-programm, ir-rapport jipproponi wkoll aktar iffukar fuq il-prevenzjoni tal-mard billi jiġu indirizzati riskji tas-saħħa bħalma huwa l-użu dannuż tal-alkoħol u t-tabakk, sistemi tas-saħħa aktar sodi u ta' kura tas-saħħa diġitalizzati billi jinħoloq u jiġi applikat ir-Rekord Elettroniku Ewropew tas-Saħħa.

Il-MPE jridu wkoll isaħħu l-ġlieda tal-UE kontra l-kanċer f'sinerġija mal-Pjan Ewropew għall-Ġlieda kontra l-Kanċer.

Biex jiġi żgurat li l-programm jiġi implimentat b'mod effettiv, il-MPE qed jipproponu li jiġi stabbilit Grupp ta' Tmexxija li jikkonsisti minn esperti tas-saħħa pubblika indipendenti.

Kwotazzjoni

Wara l-votazzjoni, ir-rapporteur tal-Parlament Cristian-Silviu Buşoi (PPE, ir-Rumanija) qal: "Il-kriżi tal-COVID-19 kixfet il-ħtieġa għal strumenti tas-saħħa definiti tajjeb u finanzjati kif jixraq.

Għandna bżonn ukoll nagħtu spinta lill-innovazzjoni u ninvestu aktar fis-saħħa b'mod ġenerali.

Kien kruċjali li żidna l-finanzjament għall-Programm EU4Health min Eur 1.7 biljun għal EUR 5.1 biljun, sabiex inkunu nistgħu niffaċċjaw pandemiji futuri u theddidiet għas-saħħa, u biex nagħmlu s-sistemi tas-saħħa tagħna aktar reżiljenti."

Il-passi li jmiss

Il-Parlament Ewropew issa huwa lest biex jibda negozjati mal-Istati Membri ħalli l-programm ikun jista' jiġi implimentat mill-bidu tal-2021.

Fit-28 ta' Mejju 2020, il-Kummissjoni ressqet Programm EU4Health awtonomu għall-2021-2027 bħala parti mill-Pjan ta' Rkupru.

Il-Programm tas-Saħħa qabel kien jaqa' taħt il-baġit fit-tul tal-UE 2021-2027 inizjalment bħala element tal-Fond Soċjali Ewropew Plus (FSE+).

Kuntatti:

Informazzjoni ta' kuntatt:

Numru tat-telefown: (+32) 2 28 42976 (BXL)

Numru tat-telefown: (+33) 3 881 72033 (STR)

Numru tal-mobile: (+32) 470 88 09 87

Għal aktar informazzjoni

Tappi fil-proċedura

Kumitat għall-Ambjent, is-Saħħa Pubblika u s-Sikurezza ta' l-Ikel

It-test adottat, ikun disponibbli hawnhekk (13.11.2020)

Il-briefing tas-servizzi ta' riċerka tal-PE dwar il-programm EU4Health

Aqsam din il-paġna ma' ħaddieħor:

Irreġistra biex tirċievi l-aġġornamenti b'mail

Verżjoni PDF


Il-MPE jridu politika agrikola aktar sostenibbli u resiljenti biex tkun tista' tipproduċi s-sikurezza alimentari fl-UE ©AdobeStock/Vadim

Aktar għajnuna għal dawk li jużaw prattiki aktar ekoloġiċi u favur l-ambjent

Ħlasijiet diretti annwali limitati għal massimu ta' €100,000, aktar għajnuna għall-SMEs

Miżuri mfassla apposta biex jgħinu lill-bdiewa jkampaw fil-kriżijiet

Sanzjonijiet ogħla meta xi ħadd ripetutament jikser regoli, eż. dwar l-ambjent jew il-benessri tal-annimali

Il-politika tal-biedja futura tal-UE għandha tkun aktar flessibbli, sostenibbli u reżiljenti għall-kriżijiet, sabiex il-bdiewa jkunu jistgħu jkomplu jiżguraw il-provvista tal-ikel fl-UE.

Nhar il-Ġimgħa, il-MPE adottaw il-pożizzjoni tagħhom dwar ir-riforma tal-politika tal-biedja tal-UE għal wara l-2022.

It-tim ta' negozjaturi tal-PE jinsab lest biex jibda t-taħditiet mal-ministri tal-UE.

Lejn politika bbażata fuq il-prestazzjoni

Il-MPE approvaw bidla fil-politika li għandha tfassal aħjar il-politika tal-biedja tal-UE għall-ħtiġijiet tal-istati membri individwali iżda jinsistu li jkun hemm kundizzjonijiet ekwi madwar l-Unjoni.

Il-gvernijiet nazzjonali għandhom jabbozzaw pjanijiet strateġiċi, li jkunu approvati mill-Kummissjoni, li jispeċifikaw kif biħsiebhom jimplementaw fil-prattika l-għanijiet tal-UE.

Il-Kummissjoni tkun qed tivverifika l-prestazzjoni tagħhom, u mhux biss il-konformità tagħhom mar-regoli tal-UE.

Il-promozzjoni ta' prestazzjoni ambjentali aħjar tal-farms tal-UE

L-objettivi tal-pjanijiet strateġiċi għandhom jitwettqu f'konformita mal-Ftehim ta' Pariċi, jgħidu l-MPE.

Il-Parlament saħħaħ prattiċi mandatorji klimatiċi u ekoloġiċi, l-hekk imsejħa kundizzjonalità, li kull bidwi jrid japplika biex jikseb għajnuna diretta.

Barra minn hekk, il-MPE jridu jallokaw mill-inqas 35% tal-baġit tal-iżvilupp rurali għat-tipi kollha ta' miżuri relatati mal-ambjent u l-klima.

Mill-inqas 30% tal-baġit tal-ħlasijiet diretti għandu jintuża għal ekoskemi, li jkunu volontarji iżda jistgħu jżidu d-dħul tal-bdiewa.

Il-MPE jinsistu li jitwaqqfu servizzi ta' konsulenza għall-farms f'kull stat membru u li jiġi allokat mill-inqas 30% tal-finanzjament sponsorjat tagħhom mill-UE f'għajnuna lill-bdiewa fil-ġlieda kontra t-tibdil fil-klima, l-immaniġġjar sostenibbli tar-riżorsi naturali u l-ħarsien tal-bijodiversità.

Huma jitolbu wkoll lill-Istati Membri jħeġġu lill-bdiewa jiddedikaw 10% tal-art tagħhom għall-landscaping li jiffavorixxi l-bijodiversità, bħal hedges, siġar mhux produttivi u vaski.

It-tnaqqis ta' ħlasijiet lil farms akbar, b'għajnuna għal bdiewa żgħar u żgħażagħ

Il-MPE vvutaw biex inaqqsu progressivament il-ħlasijiet diretti annwali lill-bdiewa li jkunu aktar minn €60,000 u jillimitawhom għal €100,000.

Madankollu, il-bdiewa jistgħu jitħallew inaqqsu 50% tas-salarji relatati mal-agrikoltura mill-ammont totali qabel it-tnaqqis.

Mill-inqas 6% tal-ħlasijiet diretti nazzjonali għandhom jintużaw biex jgħinu lill-farms żgħar u ta' daqs medju iżda jekk jintuża aktar minn 12%, il-limitu għandu jkun volontarju, jisħqu l-MPE.

Il-pajjiżi tal-UE jistgħu jużaw mill-inqas 4% tal-baġits tal-ħlasijiet diretti biex jgħinu lill-bdiewa żgħażagħ.

Tista' tingħata aktar għajnuna mill-finanzjament għall-iżvilupp rurali fejn l-investimenti tal-bdiewa żgħażagħ jistgħu jkunu pprijoritizzati, jisħqu l-MPE.

Il-Parlament jisħaq li s-sussidji tal-UE għandhom ikunu riżervati biss għal dawk li jwettqu mill-inqas livell minimu ta' attività agrikola.

L-operaturi tal-ajruporti, servizzi ferrovjarji, infrastrutturi tal-ilma, servizzi immobiljari, postijiet permanenti fejn isiru sports u attivitajiet rikreattivi għandhom ikunu esklużi awtomatikament.

Veggie burgers u tofu steaks: ebda bidla fit-tikkettar tal-prodotti ibbażi fuq haxix

Il-MPE rrifjutaw kull proposta biex xi ismijiet relatati mal-laħam jiġu riżervati għal prodotti li jkun fihom il-laħam.

M'hu ser jinbidel xejn għall-prodotti bbażati fuq il-ħaxix u l-ismijiet li bihom dawn huma kkumerċjalizzati.

Għajnuna lill-bdiewa biex jittrattaw riskji u kriżijiet

Il-Parlament insista għal miżuri oħra ta' għajnuna għall-bdiewa biex jittrattaw riskji u kriżijiet potenzjali futuri.

Huwa jrid li s-suq ikun aktar trasparenti, strateġija ta' intervent għall-prodotti kollha agrikoli, u prattiċi bil-għan ta' standards ogħla ambjentali, tas-saħħa jew tal-benessri tal-annimali li jkunu eżenti mir-regoli tal-kompetizzjoni.

Irid ukoll li r-riżerva għal kriżijiet, li tgħin lill-bdiewa f'każ ta' instabbiltà tal-prezzijiet jew tas-suq, tinbidel b'strument ad hoc għal wieħed permanenti b'baġit adegwat.

Sanzjonijiet ogħla għal ksur ripetut u mekkaniżmu tal-ilmenti tal-UE

Il-Parlament irid iżid is-sanzjonijiet għal dawk li ripetutament jonqsu milli josservaw ir-rekwiżiti tal-UE dwar l-ambjent jew il-benessri tal-annimali.

Dan għandu jiswa lill-bdiewa 10% ta' dak li huma intitolati għalih (żieda mill-5% tal-lum).

Il-MPE jridu wkoll li jitwaqqaf mekkaniżmu tal-ilmenti tal-UE ad hoc.

Dan iservi lill-bdiewa u lill-benefiċjarji rurali li huma trattati inġustament jew b'mod żvantaġġat fir-rigward tas-sussidji tal-UE, jekk il-gvern nazzjonali tagħhom jonqos milli jittratta l-ilment tagħhom.

Ir-riżultati tal-votazzjoni u aktar informazzjoni

Ir-regolament dwar il-pjanijiet strateġiċi ġie adottat b'425 vot favur, 212 kontra u 51 astensjoni.

Ir-regolament dwar l-organizzazzjoni komuni tas-suq ġie adottat b'463 vot favur, 133 kontra u 92 astensjoni.

Ir-regolament dwar il-finanzjament, l-immaniġġjar u l-monitoraġġ tal-Politika Agrikola Komuni ġie adottat b'434 vot favur, 185 kontra u 69 astensjoni.

Aktar informazzjoni dwar it-testi approvati hija disponibbli fin- nota ta' sfond .

Hawnhekk tista' ssib id-dikjarazzjonijiet tal-President tal-Kumitat dwar l-Agrikoltura u tat-tliet rapporteurs.

L-aħħar riforma tal-politika tal-biedja tal-UE, stabbilita fl-1962, tmur lura għall-2013.

Ir-regoli attwali tal-Politika Agrikola Komuni jiskadu fil-31 ta' Diċembru 2020.

Huma għandhom jiġu sostitwiti b' regoli tranżitorji sakemm jintlaħaq ftehim bejn il-Parlament u l-Kunsill dwar ir-riforma li għaddejja bħalissa tal-Politika Agrikola Komuni, u din tiġi approvata minnhom.

Il-Politika Agrikola Komuni tammonta għal 34.5% tal-baġit tal-UE tal-2020 (€58.12 biljun).

Madwar 70% tal-baġit tal-Politika Agrikola Komuni jappoġġa d-dħul ta' bejn sitta u seba' miljun farm fl-UE .

Kuntatti:

Informazzjoni ta' kuntatt:

Numru tat-telefown: (+32) 2 28 34476 (BXL)

Numru tat-telefown: (+33) 3 881 73840 (STR)

Numru tal-mobile: (+32) 498 98 35 90

Għal aktar informazzjoni

It-testi adottati, dalwaqt ikunu disponibbli hawnhekk (23.10.2020)

Kumitat għall-Agrikoltura u l-Iżvilupp Rurali

Reġistrazzjoni video tad-dibattitu (20.10.2020)

Tappi fil-proċedura (2018/0217(COD))

Tappi fil-proċedura (2018/0216(COD))

Tappi fil-proċedura (2018/0218(COD))

Profil tar-rapporteur - pjanijiet strateġiċi: Peter Jahr (PPE, DE)

Profil tar-rapporteur - organizzazzjoni komuni tas-suq: Eric Andrieu (S&D, FR)

Profil tar-rapporteur - regolament orizzontali: Ulrike Müller (RE, DE)

Ritratti, videos u audio mingħajr ħlas

Aqsam din il-paġna ma' ħaddieħor:

Irreġistra biex tirċievi l-aġġornamenti b'mail

Verżjoni PDF


L-UE qed tieħu azzjoni kontra l-kummerċjanti online li jisfruttraw il-biża' marbuta mat-tifqigħa tal-coronavirus biex ibigħu kuri foloz jew jgħollu l-prezzijiet.

Minħabba l-kwarantina u l-iżolament ta' ħafna nies, ix-xiri online qed jiżdied.

Waqt li nippruvaw nipproteġu ruħna u lill-familja tagħna mill-virus, xi kummerċjanti japprofittaw minn din l-ansjetà biex ibigħu kuri foloz jew prodotti li, allegatament, jipprevjenu l-infezzjoni bi prezzi għoljin ħafna.

Dawn il-frodi jirrigwardaw diversi prodotti fosthom maskri u brieret, mediċini u sanitizzaturi tal-idejn irreklamati b'mod qarrieq bħala "l-unika kura kontra l-coronavirus" jew "l-unika protezzjoni kontra l-coronavirus" u mibjugħa bi prezz ferm ogħla mill-valur reali.

Il-kummerċjanti jużaw ukoll tattiki oħrajn, pereżempju jgħidu li l-prodott dalwaqt jispiċċa biex iġiegħlu lill-konsumatur jixtrih.

Għal xiex għandek toqgħod għassa?

Trid toqgħod għassa għal xi sinjali bħal dawn li jistgħu juruk li hemm qerq:

stqarrijiet espliċiti jew impliċiti li prodott jista' jipprevjeni jew ifejjaq il-COVID-19;

l-użu ta' sorsi mhux uffiċjali bħal nies li jagħmluha tabirruħhom tobba biex isostni l-istqarrijiet tagħhom;

l-użu ta' ismijiet jew logos ta' awtoritajiet governattivi, esperti uffiċjali jew istituzzjonijiet internazzjonali li minnhom il-kummerċjanti jippretendu li għandhom l-appoġġ iżda mingħajr ma jagħtu hyperlinks jew referenzi għal dokumenti uffiċjali;

affermazzjonijiet li l-prodott huwa "disponibbli llum biss", "jinbiegħ malajr"", eċċ.;

affermazzjonijiet vagi bħal "l-orħos prezz fis-suq", "l-uniku prodott li jista' jfejjaq l-infezzjoni tal-COVID-19" eċċ.;

prezzijiet eżorbitanti minħabba, allegatament, is-setgħat ta' fejqan tal-prodotti.

Jekk tiltaqa' ma' affermazzjonijiet qarrieqa jew mhux ikkonfermati minn provi fuq pjattaforma online, uża l-għodda li tippermettilek tirrapporta l-preżenza tagħhom lill-operaturi tal-pjattaforma.

Kun af li xi drabi huma l-ħbieb jew il-familjari, li jkunu sfaw imqarrqa, li qasmu miegħek din l-informazzjoni falza mhux għal t'apposta, iżda biex mingħalihom jgħinuk.

Dejjem fittex sorsi li tista' tafda biex ikollok informazzjoni dwar il-coronavirus: gvernijiet nazzjonali, awtoritajiet tas-saħħa jew organizzazzjonijiet internazzjonali bħall- Organizzazzjoni Dinja tas-Saħħa .

X'qed tagħmel l-UE f'dan ir-rigward?

Biex twaqqaf il-prattiki qarrieqa online dwar il-coronavirus, il-Kummissjoni Ewropea u l-awtoritajiet għall-protezzjoni tal-konsumatur tal-Istati Membri varaw numru ta' miżuri komuni.

Fl-20 ta' Marzu, dawn l-awtoritajiet ħarġu pożizzjoni komuni dwar l-prattiki qarrieqa u żleali l-aktar komuni biex jgħinu lill-pjattaformi online jidentifikaw aħjar dawn il-prattiki illegali, ineħħuhom u jevitaw milli jerġgħu jitfaċċaw oħrajn simili.

Fit-23 ta' Marzu, Didier Reynders, il-Kummissarju għall-Ġustizzja u l-Konsumaturi, kiteb ittra lil diversi pjattaformi, midja soċjali, magni tat-tiftix u swieq online biex jitlobhom jikkooperaw billi jneħħu mill-pjattaformi tagħhom il-prattiki qarrieqa bħal kuri foloz għall-coronavirus.

Fl-UE id- Direttiva dwar Prattiki Kummerċjali Żleali tipprojbixxi ċerti prattiki, fosthom dawk li jqarrqu bil-konsumaturi f'dawk li huma benefiċċji jew riżultati mistennija minn prodott billi jaffermaw li jista' jfejjaq marda jew li huwa disponibbli għal żmien limitat biss.

Il-kummerċjanti għandhom juru bil-provi li l-prodott għall-bejgħ jista' jfejjaq marda.

L-operaturi tal-pjattaformi attivi fl-UE li jsiru jafu b'attività illegali fuq is-siti web tagħhom huma obbligati li jintervjenu .

Biex jinħoloq spazju diġitali aktar sikur għall-utenti u għall-kumpaniji fl-UE kollha, il-Kummissjoni Ewropea qalet li biħsiebha tipproponi Liġi ġdida dwar is-Servizzi Diġitali sa tmiem l-2020.

Fl-20 ta' Ottubru, il-Parlament adotta r-rakkomandazzjonijiet tiegħu u enfasizza l-prinċipju ta' "dak li hu illegali offline huwa wkoll illegali online".

Qal ukoll li l-protezzjoni tal-konsumaturi u s-sikurezza tal-utenti għandhom ikunu l-prinċipji gwida.

Il-Parlament appella wkoll għal rekwiżiti aktar severi għall-pjattaformi u għas-servizzi ta' intermedjazzjoni online biex jaffrontaw il-kummerċjanti diżonesti jew frawdolenti li jbigħu online prodotti foloz, illegali jew perikolużi.

F' riżoluzzjoni adottata f'Novembru 2020 , il-Parlament reġa' talab sikurezza aħjar tal-prodotti.

L-Ewroparlamentari jridu aktar miżuri li jiżguraw li l-prodotti kollha li jinbiegħu fl-UE jkunu sikuri, sew jekk jinbiegħu online jew fil-ħwienet, sew jekk minn produtturi tal-UE jew ta' pajjiżi terzi.

L-Ewroparlamentari qed jitolbu sorveljanza tas-suq aħjar, aktar kontroll u aktar responsabbiltà għas-swieq diġitali, u dawn se jiġu rikjesti japplikaw l-istess regoli kemm lill-kumpaniji tal-UE kif ukoll lil dawk ta' pajjiżi terzi li jbigħu l-prodotti tagħhom l-UE.

Aktar informazzjoni

In-Netwerk ta' Kooperazzjoni għall-Protezzjoni tal-Konsumatur

Il-Kummissjoni Ewropea: Prattiki qarrieqa relatati mal-COVID-19

COVID-19: il-Kummissjoni u l-awtoritajiet tal-konsumatur tal-UE jieħdu azzjoni kontra t-tixrid ta' prodotti foloz online

• Sorsi ta' informazzjoni dwar il-COVID-19 fid-diversi pajjiżi

Aqsam din il-paġna ma' ħaddieħor:

Irreġistra biex tirċievi l-aġġornamenti b'mail

Verżjoni PDF


Metodi ġodda ta' kommunikazzjoni, xiri jew aċċess għal informazzjoni qed jiġu żviluppati u aġġornati ©AdobeStock/Blue Planet Studio

Il-fornituri tas-servizzi barranin jeħtieġ li jaderixxu mar-regoli tal-UE li ġejjin

Il-konsumaturi jridu jkunu protetti aħjar mill-prodotti illegali, falsifikati u mhux sikuri

Kundizzjonijiet aktar stretti għal reklami mmirati u aktar kontroll fuq x'jaraw online l-utenti

Regoli speċifiċi għall-pjattaformi l-kbar, li huma l-"gwardjani" tal-aċċess għas-suq

Il-PE jappella għal regoli li jibqgħu validi fil-futur għas-servizzi diġitali, inklużi pjattaformi u postijiet tas-suq online, u mekkaniżmu vinkolanti li jindirizza kontenut online illegali.

Fil-lejl ta' nhar it-Tlieta l-MPE approvaw żewġ rapporti ta' "inizjattiva leġiżlattiva" separati u stiednu lill-Kummissjoni tindirizza u tieħu azzjoni dwar in-nuqqasijiet li bħalissa hemm fl-ambjent online fil-pakkett tagħha għall-Att dwar is-Servizzi Diġitali (DSA), li mistenni li jiġi preżentat f'Diċembru.

Ir-regoli attwali dwar is-servizzi diġitali ma nbidlux wisq minn meta kienet adotata d-direttiva dwar il-kummerċ elettroniku għoxrin sena ilu.

B'dan il-pakkett, l-Unjoni Ewropea għandha l-għan li ssawwar l-ekonomija diġitali fil-livell tal-UE kif ukoll tistabbilixxi l-istandards għall-bqija tad-dinja, kif għamlet għall-protezzjoni tad-data.

Regoli aktar b'saħħithom biex nindirizzaw il-kontenut illegali online

Il-fornituri għas-servizzi diġitali stabbiliti f'pajjiżi terzi jridu jaderixxu mar-regoli tad-DSA meta s-servizzi tagħhom ikunu mmirati wkoll lejn il-konsumaturi jew l-utenti fl-UE, qalu l-MPE.

Mekkaniżmu vinkolanti "ta' avviż u azzjoni" irid jiġi stabbilit sabiex l-utenti jkunu jistgħu jinnotifikaw lill-intermedjarji online dwar kontenut jew attivitajiet online potenzjalment illegali.

Dan għandu jgħin lill-intermedjarji online biex jirreaġixxu malajr u jkunu aktar trasparenti rigward l-azzjonijiet li jkunu ħadu dwar kontenut potenzjalment illegali.

L-utenti għandhom ikunu jistgħu jiksbu rimedju permezz ta' korp nazzjonali għas-soluzzjoni tat-tilwim.

Il-Parlament qed jitlob li ssir distinzjoni stretta bejn kontenut illegali u kontenut dannuż (ir-reġim ta' responsabbiltà legali għandu jikkonċerna "kontenut illegali" biss kif definit fil-liġi tal-UE jew fil-liġi nazzjonali).

Il-pjattaformi m'għandhomx jużaw filtri tal-upload jew kwalunkwe forma oħra ta' kontroll tal-kontenut ex ante għall-kontenut dannuż jew illegali.

Id-deċiżjoni finali dwar jekk il-kontenut ikunx illegali jew le għandu jittieħed minflok minn ġudikatura indipendenti u mhux minn intrapriżi privati, qalu l-MPE.

Kontenut dannuż, diskors ta' mibegħda u diżinformazzjoni għandhom jiġu indirizzati permezz ta' obbligi ta' trasparenza mtejba u billi ċ-ċittadini jiġu megħjuna jiksbu litteriżmu diġitali u medjatiku fir-rigward tat-tixrid ta' tali kontenut.

Internet aktar sikur għall-konsumaturi

Il-Parlament qal li l-prinċipju ta' "dak li hu illegali offline huwa wkoll illegali online", kif ukoll ta' protezzjoni tal-konsumatur u sikurezza tal-utent, għandhom isiru l-"prinċipji gwida" tal-futur għad-DSA.

Il-pjattaformi u s-servizzi ta' intermedjazzjoni online se jkollhom bżonn jaħdmu aħjar biex jidentifikaw u jneħħu dikjarazzjonijiet foloz u jindirizzaw b'mod attiv in-negozjanti qarrieqa, pereżempju, dawk li jbigħu apparat mediku falz jew prodotti perikolużi online, kif ġara matul it-tifqigħa tal-COVID-19.

Il-MPE appellaw ukoll biex jiġi introdott il-prinċipju ġdid ta' "Kun Af lill-Klijenti tan-Negozju Tiegħek", li jirrikjedi li l-pjattaformi jivverifikaw u jwaqqfu kumpaniji frodulenti milli jużaw is-servizzi tagħhom biex ibigħu l-prodotti u l-kontenut illegali u mhux sikur tagħhom.

Il-MPE qalu wkoll li jridu jitressqu regoli speċifiċi biex jipprevjenu (u mhux biss jirrimedjaw) in-nuqqasijiet tas-suq li jiġu kkawżati mill-pjattaformi l-kbar, biex jinfetħu s-swieq għal parteċipanti ġodda, inklużi l-SMEs u l-istart-ups.

Għal aktar informazzjoni dwar it-talbiet tal-Kumitat għas-Suq Intern, appoġġati mill-plenarja b'571 vot favur, 26 kontra u 94 astensjoni, ara hawn u hawn .

U tenti inqas dipendenti fuq l-algoritmi

Il-MPE jixtiequ jagħtu aktar kontroll lill-utenti fuq dak li jaraw online, fosthom billi jkunu jistgħu jagħżlu li jeskludu totalment il-ġestjoni tal-kontenut u li jsiru inqas dipendenti fuq l-algoritmi.

Ir-reklamar immirat irid jiġi regolat b'mod aktar strett biex jitħalla lok għal forom inqas intrużivi u kontestwalizzati ta' reklamar li jirrikjedu inqas data u ma jiddependux fuq l-interazzjoni preċedenti tal-utent mal-kontenut.

Il-MPE jistiednu wkoll lill-Kummissjoni tivvaluta l-possibilitajiet ta' regolamentazzjoni tar-reklamar immirat, inkluża t-tneħħija gradwali li twassal għal projbizzjoni;

Id-DSA li ġej għandu wkoll jipprevedi d-dritt li jiġu użati s-servizzi diġitali b'mod anonimu kull meta dan ikun possibbli.

Fl-aħħar nett, biex tiġi żgurata l-konformità mar-regoli l-ġodda, il-Kummissjoni għandha tivvaluta l-alternattivi biex tiġi stabbilita entità Ewropea biex tissorvelja u timponi multi.

Għal aktar dettalji dwar it-talbiet tal-Kumitat għall-Affarijiet Legali approvati b'637 vot favur, 26 kontra u 28 astensjoni, ara hawn u hawn .

Id-drittijiet fundamentali online

It-tielet riżoluzzjoni mhux leġiżlattiva mill- Kumitat għal-Libertajiet Ċivili , approvata b'566 vot favur, 45 kontra u 80 astensjoni, tiffoka fuq kwistjonijiet tad-drittijiet fundamentali.

Hija tappella biex it-tneħħija tal-kontenut tkun "diliġenti, proporzjonata u mhux diskriminatorja" biex tissalvagwardja l-libertà ta' espressjoni u informazzjoni, kif ukoll il-protezzjoni tal-privatezza u tad-data.

Il-MPE enfasizzaw ukoll li l-immirar fuq livell mikro (micro-targeting) ibbażat fuq il-vulnerabbiltajiet huwa problematiku, bħal ma hija problematika l-firxa tad-diskors ta' mibegħda u d-diżinformazzjoni, u qed jitolbu li jkun hemm trasparenza fil-politiki ta' monetizzazzjoni tal-pjattaformi online.

Rapporteur għall-Kumitat għas-Suq Intern u l-Ħarsien tal-Konsumatur: Alex Agius Saliba (S&D, MT)

Rapporteur għall-Kumitat għall-Affarijiet Legali: Tiemo Wölken (S&D, DE)

Rapporteur għall-Kumitat għal-Libertajiet Ċivili: Kris Peeters (PPE, BE)

Kuntatti:

Informazzjoni ta' kuntatt:

Numru tat-telefown: (+32) 2 28 32198 (BXL)

Numru tat-telefown: (+33) 3 881 76758 (STR)

Numru tal-mobile: (+32) 498 98 33 36

Informazzjoni ta' kuntatt:

Numru tat-telefown: (+32) 2 28 42626 (BXL)

Numru tat-telefown: (+33) 3 881 73774 (STR)

Numru tal-mobile: (+32) 470 88 10 60

Informazzjoni ta' kuntatt:

Numru tat-telefown: (+32) 2 28 32357 (BXL)

Numru tat-telefown: (+33) 3 881 74651 (STR)

Numru tal-mobile: (+32) 470 96 47 35

Għal aktar informazzjoni

It-testi adottati jkunu disponibbli hawnhekk (klikkja fuq 20.10.2020)

Pakkett multimidja u vidjo tad-dibattitu fil-plenarja (19.10.2020)

Tappi fil-proċedura (2020/2019(INL))

Tappi fil-proċedura (2020/2022(INI))

Tappi fil-proċedura (2020/2018(INL))

Kumitat għall-Affarijiet Legali

Kumitat għal-Libertajiet Ċivili, il-Ġustizzja u l-Intern

Studji dwar l-Att dwar is-Servizzi Diġitali (Servizz ta' Riċerka tal-PE)

Insawru l-futur diġitali tal-Ewropa: L-Att dwar is-Servizzi Diġitali (is-sit web tal-Kummissjoni)

Id-dritt tal-Parlament għall-inizjattiva leġiżlattiva

Aqsam din il-paġna ma' ħaddieħor:

Irreġistra biex tirċievi l-aġġornamenti b'mail

Verżjoni PDF


European Union, European Parliament, press release, Soċjetà, Sigurtà, Soċjetà, Soċjetà

Wara lockdown li dam ix-xhur, x'aktarx daqt jerġgħu jibdew il-vjaġġi u t-turiżmu.

X'tirrakkomanda l-UE biex il-vjaġġi jsiru b'mod sikur?

Hekk kif il-pajjiżi tal-UE qed ineħħu ftit ftit il-miżuri ta' konfinament, l-Ewropej x'aktarx se jkunu jistgħu jivvjaġġaw dan is-sajf, jekk is-sitwazzjoni tas-saħħa u r-restrizzjonijiet nazzjonali jippermettu.

Filwaqt li n-nies se jkollhom jieħdu prekawzjonijiet u jsegwu l-istruzzjonijiet tal-awtoritajiet nazzjonali relatati mas-saħħa u s-sikurezza, il-Kummissjoni Ewropea ħarġet linji gwida u rakkomandazzjonijiet biex tgħin lill-Istati Membri tal-UE jikkoordinaw it-tneħħija bla periklu tar-restrizzjonijiet fuq l-ivvjaġġar.

Skopri l-aħħar aġġornamenti dwar il-kundizzjonijiet tal-ivvjaġġar u l-miżuri ta' sikurezza fl-UE fuq is-sit web re-open.eu.

10 rakkomandazzjonijiet għal safar bla periklu waqt il-kriżi tal-coronavirus

Irriżerva l-biljetti u agħmel online check-in biex tevita l-kju meta jkun possibbli.

Irrispetta d-distanzi bejnek u ħaddieħor meta tibgħat il-bagalji, waqt il-kontrolli tas-sigurtà, l-imbark u meta tiġbor il-bagalji.

Abbord jista' jkun permess numru inqas ta' passiġġieri u tista' tintalab tpoġġi 'l bogħod mill-passiġġieri li ma jgħixux fl-istess dar miegħek.

Meta d-distanzi bejnek u ħaddieħor ikunu diffiċli li jinżammu, tista' tintalab tilbes maskra.

Abbord jaf ma jkunux aktar disponibbli l-ikel, ix-xorb u oġġetti oħra.

Il-kumpaniji tat-trasport jistgħu jinstallaw barrieri protettivi, pereżempju bejn il-passiġġieri u x-xufier.

Tista' tintalab tirkeb mill-bieb ta' wara.

Ikun tajjeb li x-xufiera, kull darba li jieqfu, jiftħu awtomatikament il-bibien biex il-passiġġieri ma jkollhomx għalfejn imissu l-buttuni jew il-manki.

L-istazzjonijiet, il-portijiet u l-ajruporti għandhom jiggarantixxu tindif u diżinfezzjoni regolari u jipprovdu prodotti sanitizzanti/diżinfettanti anki abbord.

Għandu jkun hemm ventilazzjoni adegwata fil-mezzi kollha tat-trasport.

Il-passiġġieri jistgħu jagħżlu bejn rimborż jew rotta alternattiva għall-biljetti kkanċellati.

Jekk il-kumpanija tat-trasport toffri vawċer, xorta għandek id-dritt titlob rimborż.

Il-Parlament ilu jinsisti minn Marzu fuq azzjoni tal-UE b'saħħitha u koordinata biex tingħeleb il-kriżi fis-settur tat-turiżmu .

Fid-19 ta' Ġunju, il-Parlament ivvota dwar riżoluzzjoni dwar it-trasport u t-turiżmu fl-2020 li fiha talab aktar miżuri biex jiġu appoġġati l-intrapriżi żgħar u ta' daqs medju u linja baġitarja apposta.

Il-Membri tal-PE jqisu l-kriżi bħala opportunità biex it-turiżmu fl-UE jsir aktar sostenibbli.

Skopri aktar dwar x'qed tagħmel l-UE fil-ġlieda kontra l-coronavirus

Nirriskja jekk noqgħod f'lukanda?

Ikun tajjeb li l-mistednin tal-lukandi u ta' tipi oħra ta' akkomodazzjoni jirrispettaw it-tbegħid fiżiku meta jinsabu fl-ispazji komuni, kif ukoll il-miżuri ta' prevenzjoni u ta' kontroll tal-infezzjoni pereżempju li dak li jkun jisgħol jew jagħtas f'maktur tal-karti jew fil-vojt tal-minkeb, jirrispetta l-iġjene tal-idejn u jilbes maskra.

L-istabbilimenti turistiċi għandhom jagħtu lill-mistednin informazzjoni u istruzzjonijiet ċari qabel ma jaslu u jkollhom pjan ta' azzjoni f'każ ta' infezzjoni fl-istabbiliment.

Għandhom ukoll jiżguraw tindif u diżinfezzjoni regolari tal-uċuħ li jintmissu ta' spiss u li jkollhom sistemi ta' ventilazzjoni tajbin.

Il-persunal tal-lukandi għandu jiġi mħarreġ fil-prevenzjoni u fil-kontroll bażiċi tal-infezzjoni.

Agħti ħarsa lejn il-kronoloġija tal-azzjoni tal-UE kontra l-Covid-19

Stqarrija għall-istampa: il-Kumitat TRAN jilqa' l-pakkett tal-Kummissjoni biex tingħeleb il-kriżi tal-COVID-19 (13 ta' Mejju 2020)

Briefing: il-Covid-19 u s-settur tat-turiżmu

Vidjokonferenza tal-ministri għat-turiżmu (20 ta' Mejju 2020)

Kummissjoni Ewropea: il-pakkett dwar it-turiżmu u t-trasport

Kummissjoni Ewropea: gwida prattika għall-vjaġġaturi u għall-operaturi

Ċentru Ewropew għall-Prevenzjoni u l-Kontroll tal-Mard

Aqsam din il-paġna ma' ħaddieħor:

Irreġistra biex tirċievi l-aġġornamenti b'mail

Verżjoni PDF